KarpetShow.gr - Ντροπή και κατάντια...\nΝτροπή και κατάντια...\nΧθες αργά το βράδυ με πήρε τηλέφωνο ένας φίλος που ξέρει πολύ καλά τα θέματα των συνδέσμων του ΠΑΟ. «Θέλω να σου πω γιατί έγιναν όλα» μου είπε. Τον άκουσα για ένα δίλεπτο από περιέργεια. Δεν θυμάμαι τίποτα από όσα είπε, γιατί μου φάνηκαν όλα απερίγραπτες ανοησίες. Ο φίλος μου δεν δικαιολογούσε κανένα – απλά μου περιέγραφε μια κατάσταση, που μου θύμιζε ταινίες γουέστερν. Κάποιοι κάτι κάνανε. Και κάποιοι άλλοι εκδικηθήκανε. Και μετά οι άλλοι επιτέθηκαν στους άλλους. Και μετά οι άλλοι μπήκαν μέσα για να δείξουν στους άλλους ότι δεν ξέχασαν. Είπα έλεος: μου αρέσουν τα γουέστερν, αλλά αν διαδραματίζονται στην Άγρια Δύση. Όχι στο ΟΑΚΑ.\nΙστορίες επικίνδυνης βλακείας\nΟι πιο πολλές διακοπές αγώνων στην Ελλάδα (όχι μόνο στο ποδόσφαιρο…) είναι ιστορίες γνήσιας, πολυεπίπεδης και επικίνδυνης βλακείας – ειδικά τα τελευταία χρόνια. Σχεδόν πάντα υπάρχει κάποιος ηλίθιος (ή κάμποσοι ηλίθιοι), που θέλουν να δείξουν μαγκιά, θεωρώντας ότι δεν θα τιμωρηθούν. Άλλος πετάει φωτοβολίδες σε παίκτες, άλλος μπουκάλια μπύρας σε προπονητές, άλλος ρολά ταμειακής μηχανής. Άλλοι μπουκάρουν στο γήπεδο γιατί θεωρούν ότι η ομάδα τους αδικήθηκε και θέλουν να δείξουν την οργή τους – κάποιοι μπαίνουν παρέα με τα φιλαράκια του συνδέσμου τους κι άλλοι με μπράβους και κουμπούρια: η αντίδραση είναι ίδια. Άλλοι διακόπτουν ματς γιατί δεν θέλουν να δουν τον αντίπαλο να κερδίζει κι άλλοι απλά γιατί η ομάδα τους χάνει. Όλες αυτές οι αντιδράσεις (βλακώδεις, αψυχολόγητες, απαράδεκτες) βασίζονται στη βεβαιότητα ότι το γήπεδο είναι χώρος που δεν εφαρμόζεται ο νόμος – αυτή τη βεβαιότητα δεν την έχουν μόνο οι μπαχαλάκηδες χουλιγκάνοι, αλλά και πολλοί άλλοι που απλά βρίζουν, κλωτσάνε καθίσματα από τα νεύρα τους, θεωρούν ότι το γήπεδο υπάρχει για να εκτονωθούν. Αυτές οι άθλιες βεβαιότητες είναι η βάση του προβλήματος: όποιος δεν το καταλαβαίνει δεν ξέρει από ελληνικά γήπεδα. Επειδή η βλακεία γεννάει βλακεία, αλλά και επειδή κοινωνοί αυτών των αντιλήψεων είναι και οι παράγοντες, οι δημοσιογράφοι και φυσικά και οι πολιτικοί (θυμόσαστε τι γινόταν πέρυσι με τον ΠΑΟΚ…) κάθε φορά που έχουμε κορυφαίες πράξεις ανοησίας ακολουθεί ένα δεύτερο κύμα βλακείας, που αφορά την δικαιολόγησή τους.\nΤα «παιδιά» (πάντα όλοι είναι «παιδιά»…) δεν φταίνε «γιατί προκλήθηκαν», «γιατί η αδικία γεννάει βία», «γιατί οι άλλοι είναι κακοί και τους προκάλεσαν» κτλ κτλ. Αν οι πράξεις είναι ανόητες (κανείς λογικός άνθρωπος δεν θα πετούσε ένα αντικείμενο στο κεφάλι κάποιου δημόσια και κανείς δεν θα μπούκαρε κάπου με μαχαίρια ή κουμπούρια απλά για να δείξει τη μαγκιά του ή την οργή του), οι δικαιολογίες είναι πάντα γελοίες: η ανοησία και η γελοιότητα, σε συνδυασμό με την βεβαιότητα της ανομίας, καταστρέφουν τα πάντα. Αλλά πολύ φοβάμαι πως όλα αυτά έχουν πάψει να μας ενοχλούν. Οι λογικοί άνθρωποι, όταν αισθάνονται ότι το κύμα της βλακείας φουντώνει, αποστασιοποιούνται. Αλλοι, έχοντας απωλέσει τελείως τη λογική τους ψάχνουν κι αυτοί να βρουν δικαιολογίες για όλους και όλα: για τα «παιδιά», για την ομάδα, για τον εαυτό τους. Το αποτέλεσμα είναι ίδιο: τα άγρια διώχνουν τους πάντες. Κυρίως όσους θέλουν απλά να δουν ένα ματς.\nΜέρος του γουέστερν\nΤο Κράτος έχει μια κύρια υποχρέωση: να προστατεύσει τον πολίτη. Είτε μιλάμε για το Μάτι, είτε για το ΟΑΚΑ, είτε για την πλατεία του Αγρινίου, στην οποία το Σάββατο κάποιοι τα κάνανε λίμπα ανενόχλητοι, η υποχρέωση του Κράτους είναι η δημόσια τάξη. Επειδή το Κράτος διοικείται κατά κανόνα από ανθρώπους που χαίρονται την εξουσία στο θερμοκήπιό τους, το Κράτος είναι ξεχαρβαλωμένο. Η ικανότητα αντιμετώπισης κάποια δυσκολίας – ακόμα και της πλέον προβλέψιμης – έχει χαθεί. Ότι στο ΟΑΚΑ υπήρχε πιθανότητα να γίνουν επεισόδια το ξέραν οι πάντες. Ότι εδώ κι ένα μήνα πέφτει ξύλο μεταξύ οργανωμένων συνδεσμιτών το γνωρίζει πρώτη από όλους η αστυνομία. Ότι μια μερίδα οργανωμένων του ΠΑΟ ονειρεύεται να διώξει τον Αλαφούζο με κάθε τρόπο είναι επίσης κοινό μυστικό. Ότι για όλους αυτούς το ματς με τον Ολυμπιακό δεν έχει σχέση με αυτά με την ΑΕΚ και τον ΠΑΟΚ, που προηγήθηκαν, αλλά είναι «η μητέρα των μαχών» επίσης δεν χρειάζεται διευκρίνιση. Ότι στο ΟΑΚΑ υπάρχει ένα πορτάκι, που έχει λειτουργήσει ως κερκόπορτα σε κάθε ιστορία διακοπής είναι πανελληνίως γνωστό: το ξέρουν και όσοι δεν έχουν πάει στο γήπεδο αυτό. Όλοι επίσης γνωρίζουν ότι μια ομάδα μπαχαλάκηδων θα πάει και για να παίξει ξύλο – έχει κι αυτό γίνει κάτι σαν έθιμο. Η αστυνομία τα γνώριζε όλα, αλλά δεν έκανε απολύτως τίποτα. Άφησε να διαλυθεί ένα ματς πλειοδοτώντας στη βλακεία. Γιατί; Γιατί δεν ξέρει να κάνει τίποτα άλλο πέρα από το να ρίχνει δακρυγόνα: αντιμετωπίζει κι αυτή το ΟΑΚΑ όπως οι χουλιγκάνοι, δηλαδή ως ένα χώρο ανομίας, όπου θα πέσει ξύλο. Γι’ αυτό και όταν έγινε το πρώτο ντου δεν συνέλαβε κανένα, γι’ αυτό και δεν πρόκειται ν ασχοληθεί ούτε καν με τον τύπο που πήρε το σημαιάκι του κόρνερ κι έχανε παρέλαση. Γιατί είναι κι αυτή μέρος του γουέστερν. Όπως υπάρχουν ινδιάνοι, πιστολάδες και τύποι που παίρνουν το νόμο στα χέρια τους, έτσι στο σενάριο προβλέπεται και ρόλος για τους σερίφηδες και το ιππικό.\nΚαι το ποδόσφαιρο; Το ποδόσφαιρο δεν έχει καμία σωτηρία. Ο κανονισμός αγώνων πρωταθλήματος, τροποποιημένος και αναθεωρημένος μετά τα περσινά, αναφέρει ότι ακόμα κι αν υπάρξει εισβολή οπαδών και συμπλοκές με την αστυνομία, αν δεν υπάρχει τραυματίας ο διαιτητής πρέπει να διακόψει το ματς και να περιμένει κανά μισάωρο για να δει τι θα κάνει: δύναται και να το συνεχίσει, αν η αστυνομία εγγυηθεί την τάξη.\nΓια τον ΚΑΠ το ποδόσφαιρο δεν είναι ένα σπορ που πρέπει να διεξάγεται σε ένα γήπεδο στο οποίο υπάρχουν οι προβλεπόμενα ανθρώπινες συνθήκες, αλλά ένα σπορ της αστυνομίας και των χουλιγκάνων: η μεν αστυνομία μπορεί να επιτρέψει την διεξαγωγή ενός ματς, αφού προηγουμένως μετατρέψει με ρίψεις χημικών ένα γήπεδο σε Λωρίδα της Γάζας, οι δε οργανωμένοι μπορούν να κυκλοφορούν ανενόχλητοι στον σγωνιστικό χώρο μέχρι να χτυπήσουν κάποιον – μιλάμε για απίστευτες ελληνικές τρέλες. Η δε υποκρισία των εξυγιαντικών αρχών σπάει τα κοντέρ: πέρυσι στον τελικό του κυπέλλου φέρανε ένα ξένο διαιτητή για να μην διακόψει το ματς, ενώ έπεφταν φωτοβολίδες κι αυτός αυτό έκανε. Χθες ο Γερμανός έψαχνε να βρει τι διάβολο προβλέπεται στην Ελλάδα: είναι αδύνατο στη Γερμανία να υπάρχει κανονισμός που να προβλέπει τέτοιες καταστάσεις κατά τη διάρκεια τέλεσης ποδοσφαιρικού αγώνα.\nΑυτό το αίσχος\nΟ ΠΑΟ αργοπεθαίνει εγκαταλελειμμένος πρώτα από όλα από όσους παράτησαν την ομάδα στο έλεος των οργανωμένων που κάνουν το μόνο που ξέρουν να κάνουν: πλακώνονται στο ξύλο, τα σπάνε, αγανακτούν κι εξοργίζονται με όλα. Ακόμα κι αν αύριο ο Γιάννης Αλαφούζος παραδώσει τις μετοχές στον Ερασιτέχνη και πει φεύγω, (πράγμα που περιμένω…) ποιος λογικός άνθρωπος θα πάει να πάρει τα χρέη της ομάδας, όταν βλέπει αυτό το χάλι στις εξέδρες; Αλλά αυτό είναι πρόβλημα του ΠΑΟ. Το αληθινό πρόβλημα είναι ότι έχουμε ένα Κράτος που διαλύει το ποδόσφαιρο, αδυνατώντας να κάνει οτιδήποτε της προκοπής για να το προστατεύσει, γιατί δεν φροντίζει για την πρόληψη, δεν χαρτογραφεί τη βία, δεν εξιχνιάζει τίποτα και διοικείται από πολιτικούς, που κρύβονται πίσω από τη ρητορική της ύπαρξης των οργανωμένων στρατών μηρυκάζοντας μπούρδες.\nΤα τέσσερα τελευταία χρόνια έχουν ψηφιστεί τρεις νόμοι με θέμα τον Αθλητισμό και τη βία. Για να φτάσουμε να παρακολουθούμε αυτό το αίσχος…


Γερμανικό πείραμα: ούτε από πυρηνικά ούτε από άνθρακα η ενέργεια! | Protagon.gr\nΤο πυρηνικό εργοστάσιο στο Φίλιπσμπουργκ της Βάδης-Βυρτεμβέργης ετέθη εκτός λειτουργίας την 31η Δεκεμβρίου. Η Γερμανία αποφάσισε να κλείσει όλα τα «αδελφάκια» του έως το τέλος του 2022, ενώ θα δουλεύουν κανονικά οι μονάδες άνθρακα | EPA/RONALD WITTEK\nΗ Μέρκελ θα κλείσει σταδιακά τα πυρηνικά εργοστάσια και τις μονάδες ηλεκτροπαραγωγής από άνθρακα (αυτές αργότερα), όμως η αιολική ενέργεια απαιτεί κολοσσιαίες υποδομές στη μεταφορά, οι οποίες αυτή τη στιγμή δεν υπάρχουν…\nProtagon Team 11 Ιανουαρίου 2020, 11:15\nΤο πυρηνικό εργοστάσιο στο Φίλιπσμπουργκ της Βάδης-Βυρτεμβέργης ετέθη εκτός λειτουργίας την 31η Δεκεμβρίου. Η Γερμανία αποφάσισε να κλείσει όλα τα «αδελφάκια» του έως το τέλος του 2022, ενώ θα δουλεύουν κανονικά οι μονάδες άνθρακα\nΟ Στίβεν Πίνκερ, καθηγητής στο Χάρβαρντ, λέει σε συνέντευξή του στο γερμανικό Spiegel ότι η (σώφρων) ανθρωπότητα θέλει μεν να σταματήσει το φαινόμενο της κλιματικής αλλαγής, δεν θέλει όμως να σταματήσει και το φαινόμενο της οικονομικής ανάπτυξης. Για να επιτευχθεί εξισορρόπηση των αντιθέτων, τονίζει ο Πίνκερ, απαιτείται παραγωγή πυρηνικής ενέργειας.\nΒέβαια, στην καθεστωτικά «πράσινη» πια Γερμανία και μόνο με το ξεστόμισμα της φράσης «πυρηνική ενέργεια» προκαλούνται αμέσως ταχυπαλμίες στις ευαίσθητες καρδιές και πυρετικά ρίγη στις ράχες. Ευτυχώς, δεν πρόκειται για κάτι σοβαρό: είναι μια παλιά ενδημική ίωση, από τα «ανέμελα χρόνια» της εναλλακτικής βερολινέζικης κουλτούρας του ’70 και του ’80, όταν ανέμιζαν τρελά οι σημαίες με τον κόκκινο χαμογελαστό ήλιο. Αιώνιοι φορείς αυτής της ίωσης μέσα στη γερμανική κοινωνία παραμένουν πάντα οι Πράσινοι – και φαίνεται ότι κόλλησαν και την καγκελάριο.\n«Πυρηνική ενέργεια; Οχι, ευχαριστώ». Ενα αραχνιασμένο σύνθημα που συγκινεί ακόμη τους Γερμανούς (Wikipedia)\nΟ Πίνκερ πάντως χαρακτήρισε τον γερμανικό φόβο για την πυρηνική ενέργεια «παρανοϊκό». Και ταυτόχρονα επισήμανε ότι η παραγoμένη από άνθρακα ηλεκτρική ενέργεια είναι πολύ πιο επικίνδυνη. Τα παραπάνω ο καθηγητής τα είπε επειδή η Μέρκελ αποφάσισε την «αποπυρηνικοποίηση» της γερμανικής ενέργειας, ωστόσο κρατάει σε λειτουργία μονάδες άνθρακα.\n«Ρωτάτε πώς τα κάναμε έτσι εμείς οι Γερμανοί;» – γράφει και ο Γιόχεν Μπίτνερ στους New York Times.\n«Ενα πείραμα κάναμε: αποφασίσαμε να καταργήσουμε και την πυρηνική ενέργεια και τις μονάδες παραγωγής ηλεκτρικής ενέργειας από άνθρακα. Η κυβέρνηση Μέρκελ το αποφάσισε αυτό: ο τελευταίος γερμανικός αντιδραστήρας θα κλείσει στο τέλος του 2022, αλλά το τελευταίο εργοστάσιο άνθρακα θα λειτουργεί μέχρι το 2038».\nΟ αρθρογράφος δεν κρύβει τα… απόβλητα κάτω από το χαλί: «Οι σκεπτικιστές φοβούνται ότι η χώρα μας βρίσκεται σε επικίνδυνη πορεία. Οι ανανεώσιμες πηγές ενέργειας ενδέχεται να μην είναι διαθέσιμες εγκαίρως για να αντισταθμίσουν την απώλεια ενέργειας από ορυκτά και σχάση. Αν και οι ανανεώσιμες πηγές ενέργειας αντιπροσωπεύουν περίπου το 40% του εφοδιασμού της Γερμανίας με ηλεκτρική ενέργεια, υπάρχουν όρια για περαιτέρω επέκταση, για λόγους που είναι πολιτικοί και όχι τεχνολογικοί».\nΤι εστί πολιτικός λόγος εν προκειμένω; «Σε ορισμένες αγροτικές περιοχές της Γερμανίας, οι άνθρωποι έχουν ταλαιπωρηθεί από τα όλο και περισσότερα αιολικά πάρκα». Διαμαρτύρονται δηλαδή για τις όλο και περισσότερες και όλο και υψηλότερες ανεμογεννήτριες που έχουν φυτρώσει μέσα στα πόδια τους. Γράφει και για το μείζον πρόβλημα: «Για να λειτουργήσει η λεγόμενη ‘ενεργειακή επανάσταση’ απαιτούνται νέες γραμμές μήκους 3.700 μιλίων, αλλά μέχρι το τέλος του 2018 δεν είχαν κατασκευαστεί παρά μόνο 93 μίλια»…\nΣτο έμβλημα των Πρασίνων της Γερμανίας υπάρχει πάντα το ηλιοτρόπιο (Wikipedia)\nΚαι με την κλιματική αλλαγή τι γίνεται; «Με το κλείσιμο των πυρηνικών σταθμών ταχύτερα από ό,τι για τον άνθρακα, η Γερμανία μπορεί να έχει εξάρτηση από τα ορυκτά καύσιμα και να συμβάλει στην επιβάρυνση του κλίματος». Παρά ταύτα, «η αντίθεσή των Γερμανών στην πυρηνική ενέργεια διαρκεί: σε ποσοστό το 60% θέλουν να εξαλείψουν την πυρηνική ενέργεια το συντομότερο δυνατόν».\nΓια τον Μπίτνερ η Γερμανία αντιμετωπίζει δίλημμα: «Για ένα έθνος σαν το δικό μας, που είναι τόσο πρόθυμο να κάνει αυτό που θεωρεί καλό, η επιλογή μεταξύ δύο κακών, της πυρηνικής ενέργειας και της κλιματικής αλλαγής, είναι αβάσταχτη υπόθεση!»\nΜετά το πυρηνικό ατύχημα στο ιαπωνικό πυρηνικό εργοστάσιο της Φουκουσίμα, το 2011, η Μέρκελ διέταξε την έξοδο από την πυρηνική ενέργεια για πάντα. Γιατί; Επειδή πείστηκε ότι η καταστροφή μπορεί να συμβεί ακόμη και σε χώρα υψηλής τεχνολογίας.\nΣτη γειτονική τής Γερμανίας Γαλλία, χώρα σοβαρή, υψηλής τεχνολογίας και καθολικώς σχεδόν πυρηνοκίνητη, πυρηνικό ατύχημα πάντως δεν συνέβη από τότε που έγινε το πρώτο εργοστάσιο, πριν από πολλές δεκαετίες .\nΟργώνει την Ανταρκτική ο κτηνίατρος-εξερευνητής


Shark24-Παράξενα στο Διαδίκτυο: Αργυράδες : Εξερευνήστε το γραφικό χωριό του νησιού μας\nΑργυράδες : Εξερευνήστε το γραφικό χωριό του νησιού μας\nΤο παραδοσιακό χωριό των Αργυράδων βρίσκεται στον κερκυραϊκό νότο σε απόσταση 31 χιλιομέτρων από την πόλη της Κέρκυρας.\nΈνα από τα μέχρι πρότινος κεφαλοχώρια του νησιού μας με πληθυσμό που κυμαίνεται σήμερα γύρω στους 700 έως 1000 κατοίκους .\nΤο όνομα του χωριού σύμφωνα με τους περισσότερους μελετητές προέρχεται από τη μεγάλη αρχοντική Βυζαντινή οικογένεια των Αργυρών ή Αργυρόπουλων που κατείχαν την ύστερη βυζαντινή περίοδο πολλές ιδιοκτησίες στη Β.Δ. Ελλάδα. Από την οικογένεια αυτή προέρχεται και ο βυζαντινός αυτοκράτορας Ρωμανός ο 3ος (ο Αργυρός).\nΈνας κλάδος αυτής της οικογένειας βρίσκεται στην Κρήτη (ανήκει στην τοπική ομάδα των Αρχοντόπουλων) από όπου υπάρχουν μαρτυρίες ότι προέρχονται και οι Αργυροί των Αργυράδων.\nΑπό το 19ο αιώνα επεκτάθηκε προς τα ΒΑ με το συνοικισμό Αγιωργιού, από κάποια χαμένη πια ιδιοκτησία της εκκλησίας του Αϊ Γιώργη.Ο νεοκλασικισμός στην αρχιτεκτονική κυρίως των εκκλησιών έρχεται στα χρόνια της Αγγλοκρατίας στα Επτάνησα (1814 – 1864) και μετά. Αρχιτεκτονικά δείγματα αποτελούν η εκκλησία της Παναγίας και το Μοναστήρι της Αγίας Τριάδας με το μοναδικό πυργωτό καμπαναριό. Στην εκκλησία των Ταξιαρχών υπάρχει ακόμα ο πρόναος, στοιχείο της πρωτοχριστιανικής αρχιτεκτονικής ναοδομίας.\nΣήμερα ένα μεγάλο μέρος των κατοίκων ασχολείται με τον τουρισμό στον οικισμό του Αϊ Γιώργη, μια από τις πιο αμμουδερές και πιο όμορφες παραλίες της Κέρκυρας, που ξεκινάει από τα όρια με τον Ίσσο και φθάνει έως τον Μαραθιά\n. Αϊ Γιώργης\nΤο ανοικτό Ιόνιο με τα ισχυρά ρεύματα εγγυάται την καθαριότητα των παραλιών του. Ο θερινός μέχρι πρότινος παραθεριστικός οικισμός του Αϊ Γιώργη έχει απορροφήσει ένα πολύ μεγάλο τμήμα του πληθυσμού του παραδοσιακού οικισμού.\nΗ κουζίνα είναι ίδια με την υπόλοιπη κερκυραϊκή ύπαιθρο με μια κάποια αδυναμία στο πικάντικο «μπουρδέτο». Το παραδοσιακό χωριό των Αργυράδων προσφέρει μία μοναδική θέα της περιοχής και σας παρασέρνει σε ένα ταξίδι στον χρόνο. Οι στενοί του δρόμοι και τα καλοδιατηρημένα του σπίτια είναι κάποιοι από τους λόγους που το χωριό έχει κηρυχθεί διατηρητέο από το 1977.\nΕξερευνήστε το γραφικό αυτό χωριό και στη συνέχεια χαλαρώστε σε ένα από τα παραδοσιακά της καφενεία για να ξεκουραστείτε.\n***Τα στοιχειά για το πανέμορφο χωρίο των Αργυραδων κυκλοφορούν ελεύθερα στο διαδίκτυο


AμεA - Άτομα με Αναπηρία - Δικαιώματα και Παροχές: 02/20/11\nΣύμφωνα με επιστήμονες, η εκμάθηση μιας δεύτερης γλώσσας έχει ευεργετικές επιδράσεις στη λειτουργία της μνήμης.\nΣυγκεκριμένα, πρόσφατη έρευνα αποδεικνύει ότι το να μαθαίνει κανείς μια γλώσσα διαφορετική από τη μητρική του, καθυστερεί τη νόσο του Αλτσχάιμερ.\nΟι ερευνητές, αφού μελέτησαν τη συμπεριφορά 450 ασθενών που έπασχαν από τη νόσο του Αλτσχάιμερ, ανακάλυψαν ότι αυτοί που μιλούσαν δύο γλώσσες προσβλήθηκαν από τη νόσο τέσσερα με πέντε χρόνια αργότερα συγκριτικά με αυτούς που μιλούσαν μόνο μια γλώσσα.\nΤο κάπνισμα κατά τη διάρκεια της εγκυμοσύνης, αλλά και το παθητικό κάπνισμα, ενοχοποιείται για πλήθος επιπλοκών της κύησης. Ενέχει κινδύνους όχι μόνο για τη μητέρα αλλά κυρίως για το έμβρυο, οι οποίοι θα πρέπει να ληφθούν σοβαρά υπ' όψιν πριν η γυναίκα αποφασίσει να μείνει έγκυος. Επειδή λοιπόν κάθε γυναίκα θέλει να φέρει στη ζωή ένα υγιές παιδί, καλό είναι να διακόψει το κάπνισμα 4-5 μήνες πριν από τη σύλληψη.\nΔεν είναι τυχαίο άλλωστε, ότι οι επιστήμονες κρούουν συνεχώς τον κώδωνα του κινδύνου, καθώς νέες μελέτες για τις επιπτώσεις του καπνίσματος φέρνουν στο φως της δημοσιότητας δεδομένα που καθιστούν την ανάγκη διακοπής του καπνίσματος ακόμη πιο επιτακτική.\nΕίναι ευρέως γνωστό ότι οι έγκυες καπνίστριες έχουν αυξημένες πιθανότητες να γεννήσουν ένα λιποβαρές μωρό (20-30%) ή να γεννήσουν πρόωρα (14%), ενώ ιδιαίτερα σημαντικό είναι και το ποσοστό των νεογνικών θανάτων (10%). Ωστόσο, αυτές είναι κάποιες από τις συνέπειες του καπνίσματος και μόνον εάν καταφέρουν να φτάσουν ώς τον τοκετό. Διότι το κάπνισμα έχει σοβαρές επιπτώσεις και στην υγεία των εγκύων, μερικές από τις οποίες μπορεί να είναι η αποκόλληση του πλακούντα, πρόδρομος πλακούντας, αιμορραγίες και αυτόματη αποβολή.\nΗ διακοπή του καπνίσματος πριν από την εγκυμοσύνη, ή έστω στην αρχή της, συμβάλλει στην επιβίωση των νεογνών και στην ελαχιστοποίηση των οφειλόμενων στο κάπνισμα επιπλοκών της εγκυμοσύνης, όπως άλλωστε έχει καταδείξει πλήθος μελετών.\nΗ φυσιολογική ανάπτυξη του εμβρύου εξαρτάται, πέραν των άλλων, και από τη σωστή χρησιμοποίηση των θρεπτικών συστατικών που λαμβάνονται από τη μητέρα. Η νικοτίνη, η πίσσα και το μονοξείδιο του άνθρακα που παράγεται από το κάπνισμα φτάνουν στο έμβρυο, μέσω του πλακούντα, μειώνουν την ποσότητα οξυγόνου που χρειάζεται ο οργανισμός του και εμποδίζουν την απορρόφηση των θρεπτικών ουσιών που είναι απαραίτητα για τη σωστή ανάπτυξή του.\nΟι μακροχρόνιες επιπτώσεις του καπνίσματος στα παιδιά των οποίων οι μητέρες κάπνιζαν στην εγκυμοσύνη είναι πολυάριθμες. Η βλαπτική αυτή συνήθεια έχει ενοχοποιηθεί για ανάπτυξη διαβήτη, παχυσαρκίας, καρδιοπάθειες, παθήσεις του κεντρικού νευρικού συστήματος, καθυστέρηση στη διανοητική τους ανάπτυξη, αυτισμό, αναπνευστικά προβλήματα... και η «λίστα» δεν τελειώνει εδώ.\nΟ τοκετός δεν απαλλάσσει τη μητέρα από την «υποχρέωση» να μείνει μακριά από το κάπνισμα, καθώς και με το θηλασμό μεταφέρεται νικοτίνη στο νεογέννητο. Επίσης έχει αποδειχθεί ότι τα θρεπτικά συστατικά του μητρικού γάλακτος είναι λιγότερα όταν η μητέρα καπνίζει.\nΕίναι σημαντικό να σημειωθεί ότι η μείωση του αριθμού των τσιγάρων ή η επιλογή των λεγόμενων «ελαφρών» τσιγάρων δεν είναι ασφαλής, ακόμα κι αν η ένταση των συμπτωμάτων που θα αναπτύξει το έμβρυο έχει σχετιστεί με τον αριθμό των τσιγάρων και την περιεκτικότητά τους σε νικοτίνη. Δεν μπορούμε να είμαστε σίγουροι για τον ασφαλή αριθμό των τσιγάρων, οπότε μόνον η διακοπή του καπνίσματος εξασφαλίζει την αποφυγή των συνεπειών του στα παιδιά.\nΤο παθητικό κάπνισμα είναι το ίδιο επιβλαβές τόσο για τις έγκυες όσο και για τα νεογνά. Τελευταία μάλιστα έχει γίνει ιδιαίτερος λόγος για το «κάπνισμα από τρίτο χέρι». Εχει διαπιστωθεί ότι ο καπνός που επικάθεται στα μαλλιά, στα ρούχα, στα υφάσματα, στα χαλιά απορροφάται από αυτά και σχηματίζει καρκινογόνες ουσίες. Επομένως, τα βρέφη και γενικότερα τα παιδιά δεν πρέπει να έρχονται σε επαφή με τίποτα που έχει εκτεθεί σε καπνό, αλλά αντιθέτως να ζουν σ' ένα καθαρό περιβάλλον, όπου όλοι θα σέβονται την υγεία τόσο της μητέρας όσο και του παιδιού.\nΚι αν παχύνω;\nΟσον αφορά την ανησυχία της μέλλουσας μητέρας για αύξηση του σωματικού της βάρους με τη διακοπή του καπνίσματος, θα πρέπει να επισημανθεί ότι το βάρος δεν αυξάνει υπερβολικά εάν η γυναίκα προσέχει την ποιότητα και την ποσότητα της τροφής που καταναλώνει και εάν ασκείται. Οπότε, με μια διατροφή υψηλής θρεπτικής αξίας και ένα πρόγραμμα ειδικών ασκήσεων που συστήσει ο γυναικολόγος, μπορεί να ελέγξει το βάρος που θα πάρει, το οποίο ούτως ή άλλως θα χάσει μετά τον τοκετό.\nΓια να έχει λοιπόν η έγκυος μια ασφαλή εγκυμοσύνη, για να προστατεύσει το έμβρυο και να αποκτήσει ένα υγιές παιδί, το οποίο θα έχει λιγότερες πιθανότητες να καπνίσει μεγαλώνοντας, πρέπει να πει «ναι» στη διακοπή του καπνίσματος, «όχι» στο παθητικό κάπνισμα, «όχι» στο κάπνισμα από «τρίτο χέρι», έγκαιρα και αποφασιστικά.\nΈξι φορές τη ρύπανση μιας εθνικής οδού με μεγάλη ροή αυτοκινήτων παράγει το παθητικό κάπνισμα, όταν υπάρχει συσσωρευμένος καπνός σε ένα γεμάτο εστιατόριο, ο οποίος έχει υψηλότερα επίπεδα από πολλά δηλητήρια απ' ό,τι ο καπνός που αναπνέεται άμεσα από το τσιγάρο.Σημειώνεται ότι στα συστατικά του αναμμένου τσιγάρου που καίγεται περιέχονται περισσότερες από 4.000 χημικές ουσίες, 200 δηλητήρια και περισσότερα από 60 καρκινογόνα.\nΣε σύγχρονη «μάστιγα» αναδεικνύονται καθημερινά οι νεφροπάθειες, οι οποίες πλήττουν σήμερα ολοένα και μεγαλύτερο αριθμό συνανθρώπων μας, τόσο στην Ελλάδα όσο και διεθνώς.\nΣακχαρώδης διαβήτης και υπέρταση ευθύνονται σχεδόν για 3 στα 4 (ποσοστό 71%) περιστατικά νεφρικής νόσου. Περιστατικά τα οποία είτε καταλήγουν σε χρόνια νεφρική ανεπάρκεια, υποβαθμίζοντας δραστικά την ποιότητα ζωής του ασθενούς, είτε τον οδηγούν στο θάνατο από άλλες αιτίες, με πιο συχνές τα καρδιαγγειακά συμβάματα και εγκεφαλικά επεισόδια, καθώς και άλλες περιφερικές αγγειακές παθήσεις.\nΗ μεταμόσχευση νεφρού εξακολουθεί να αποτελεί την πλέον ενδεδειγμένη θεραπευτική αντιμετώπιση της χρόνιας νεφρικής ανεπάρκειας τελικού σταδίου, παρά τη σημαντική βελτίωση των μεθόδων αιμοκάθαρσης και περιτοναϊκής κάθαρσης, και παρά την ανάγκη λήψης ισχυρών ανοσοκατασταλτικών φαρμάκων εκ μέρους του μεταμοσχευμένου ασθενή.\nΥπάρχουν, μάλιστα, μελέτες που δείχνουν ότι οι ασθενείς που είναι σε λίστα αναμονής για μεταμόσχευση, και μέχρι να βρεθεί μόσχευμα κάνουν αιμοκάθαρση ή περιτοναϊκή κάθαρση, παρουσιάζουν μεγαλύτερη θνητότητα από ασθενείς της ίδιας ηλικίας που έχουν ήδη μεταμοσχευθεί.\nΤα παραπάνω τόνισαν σε συνέντευξη τύπου ο Πρόεδρος του Ελληνικού Κολλεγίου Νεφρολογίας και Υπέρτασης (Ε.ΚΟ.Ν.Υ.), αμ. επ. καθηγητής Αθανάσιος Διαμαντόπουλος, ο καθηγητής Παθολογίας - Νεφρολογίας ΑΠΘ κ. Δημήτριος Γρέκας, ο αν. καθηγητής Παθολογίας - Νεφρολογίας Πανεπιστημίου Αθηνών Δημήτριος Βλαχάκος και η επιμελήτρια Α' του Νεφρολογικού Τμήματος του ΓΝΑ ΑΛΕΞΑΝΔΡΑ Ερασμία Ψημένου. Η συνέντευξη δόθηκε με αφορμή τη διεξαγωγή του 1ου Πανελλήνιου Συνεδρίου και του 11ου Κύκλου των «Αλκυονίδων Ημερών Νεφρολογίας» του Ε.ΚΟ.Ν.Υ., που πραγματοποιήθηκαν στην Πάτρα.\nΓράφει ο ΠΑΝΑΓΙΩΤΗΣ Κ. ΜΠΕΧΡΑΚΗΣ, MD, PhD (McGILL), FCCP αναπληρωτής καθηγητής Φυσιολογίας της Αναπνοής, των Πανεπιστημίων Αθηνών και Harvard\nΗ πνευμονία στις περιπτώσεις αυτές είναι είτε ιογενής, που προκαλείται δηλαδή κατ' ευθείαν από τον ιό, είτε βακτηριδιακή, που συμβαίνει ως επιπλοκή κατά την πορεία της γρίπης. Σε κάθε περίπτωση όμως, είναι πάντα μια βαριά κατάσταση.\nΗ στατιστική της Η1Ν1\nΟ ρόλος του καπνίσματος ως παράγοντα κινδύνου για την εξάπλωση της γρίπης Η1Ν1 είναι βιβλιογραφικά αποδεδειγμένος από το 1982. Τότε δημοσιεύτηκε έρευνα που απέδειξε στατιστικά σημαντική συχνότητα εμφάνισης της λοίμωξης από Η1Ν1 σε καπνιστές συγκριτικά με μη καπνιστές.\nΕίναι γνωστό ότι το κάπνισμα συντελεί στη μείωση των αμυντικών μηχανισμών του αναπνευστικού συστήματος. Σε πρόσφατη ανακοίνωση της ομάδας μας στο συνέδριο του Αμερικανικού Κολεγίου Πνευμονολογίας, δείξαμε αποτελέσματα, σύμφωνα με τα οποία κάπνισμα, και ενός ακόμα τσιγάρου, έχει άμεση επίδραση στη μηχανική και στην άμυνα της αναπνοής.\nΗ επίδραση εξάλλου της νικοτίνης γενικά στο ανοσοποιητικό σύστημα, έχει αποδειχθεί σε διάφορες έρευνες με σαφή επιστημονική μεθοδολογία.\nΤο παθητικό κάπνισμα και αυτό προάγει τη μετάδοση της γρίπης. Τα αιωρούμενα μικροσωματίδια του καπνού λειτουργούν ως «οχήματα μεταφοράς» του ιού από τα χείλη του μολυνθέντος από Η1Ν1 καπνιστή, στα βάθη του αναπνευστικού συστήματος των μη καπνιστών που εκτίθενται σε συνθήκες παθητικού καπνίσματος.\nΑλλά και πέραν αυτού, η έκθεση σε παθητικό κάπνισμα επί 20 λεπτά μόνο, έχει και αυτή άμεσες επιδράσεις στην άμυνα και στην εν γένει μηχανική του αναπνευστικού μας συστήματος, όπως επίσης πρόσφατα αποδείξαμε και ανακοινώσαμε στο τελευταίο συνέδριο της Ευρωπαϊκής Πνευμονολογικής Εταιρείας.\nΟι επιλεγμένες αυτές αναφορές φέρνουν ακόμη μια φορά το πρόβλημα του καπνίσματος στο προσκήνιο. Υπογραμμίζουν τη διάστασή του, ως του σοβαρότερου ίσως προβλήματος δημόσιας υγείας στον τόπο μας.\nΕυτυχώς η επαναδιαχείριση του καπνίσματος είναι σήμερα σε πολύ θετική πορεία. Για πρώτη φορά παρατηρείται μείωση του ποσοστού των καπνιστών κατά 2-3%, μείωση των καταναλισκόμενων τσιγάρων ετησίως κατά 2 δισεκατομμύρια, μείωση του βαθμού έκθεσης σε παθητικό κάπνισμα στους χώρους εστίασης και διασκέδασης κατά 45% και αύξηση του αριθμού των ασθενών που προσφεύγουν στα ιατρεία διακοπής καπνίσματος κατά 30-50%. Ιδιαίτερα τονίζεται το γεγονός ότι εξελίσσεται με ιδιαίτερα βραδείς ρυθμούς η ουσιαστική υποχρέωση του κράτους να καλύψει τη φαρμακευτική δαπάνη που απαιτείται για τη διακοπή του καπνίσματος μέσω των ταμείων υγείας. Ολες οι εισηγήσεις είναι θετικές, οι υπουργικές δηλώσεις έχουν καλύψει το θέμα, όμως λόγω γραφειοκρατίας τα φάρμακα διακοπής καπνίσματος θεωρούνται ακόμη μη συνταγογραφούμενα.\nΕίναι ευχάριστο και το ότι, σύμφωνα με τα αποτελέσματα έρευνας που διεξήχθη σε μαθητές Γυμνασίου και Λυκείου στο Λεκανοπέδιο Αττικής, κατά τη διάρκεια του συνεδρίου «Μαθαίνω να μην καπνίζω» τον περασμένο Δεκέμβριο, τα παιδιά μας, χωρίς να γνωρίζουν τίποτα από όλα τα παραπάνω, απαντούν θετικά κατά 80% στην πλήρη απαγόρευση του καπνίσματος στους κλειστούς δημόσιους χώρους και απαιτούν με ξεκάθαρη φωνή την απαλλαγή των χώρων διασκέδασής τους από το γκρίζο νέφος του καπνού που επικρατεί μέχρι σήμερα.\nΓραφει ο ΜΙΧΑΛΗΣ ΤΟΥΜΠΗΣ, πνευμονολόγος, συντονιστής διευθυντής 6ης Πνευμονολογικής Κλινικής ΓΝΝΘΑ «Η ΣΩΤΗΡΙΑ»\nΗ Χρόνια Αποφρακτική Πνευμονοπάθεια (ΧΑΠ) είναι ένα από τα πλέον συχνά και θανατηφόρα νοσήματα του σύγχρονου ανθρώπου. Κατά την παρούσα φάση υπολογίζεται ότι 210 εκατομμύρια άνθρωποι πάσχουν από ΧΑΠ και περίπου 3 εκατομμύρια πεθαίνουν ετησίως.\nΜε τα σημερινά δεδομένα, η νόσος αποτελεί την τέταρτη κύρια αιτία θανάτου παγκοσμίως, ενώ μέχρι το 2030 πιστεύεται ότι θα καταστεί τρίτη αιτία θανάτου, με τα καρδιακά και αγγειακά εγκεφαλικά νοσήματα να προηγούνται σε αριθμό θανάτων.\nΣτην Ελλάδα, σύμφωνα με πρόσφατη επιδημιολογική μελέτη της Επιστημονικής Ομάδας ΧΑΠ της Ελληνικής Πνευμονολογικής Εταιρείας, η νόσος προσβάλλει το 8,4% των ενήλικων καπνιστών άνω των 35 ετών. Βάσει αυτών των στοιχείων υπολογίζεται ότι 500.000-650.000 συμπατριώτες μας πάσχουν από Χρόνια Αποφρακτική Πνευμονοπάθεια . Από αυτούς το 11,8% είναι άνδρες και το 4,8% είναι γυναίκες. Η διαφορά αυτή ερμηνεύεται από το γεγονός ότι οι γυναίκες στην Ελλάδα άρχισαν να καπνίζουν πολύ μεταγενέστερα, (δεκαετία του '70) από ό,τι οι άνδρες.\nΓια την ανάπτυξη της νόσου ενοχοποιείται μια πληθώρα παραγόντων κινδύνου, οι σημαντικότεροι των οποίων είναι τα κάπνισμα, η επαγγελματική έκθεση σε διάφορες σκόνες, ατμούς και χημικά, η ρύπανση των εσωτερικών χώρων, που προέρχεται κυρίως από τον τρόπο μαγειρέματος (καύση ξύλων), καθώς επίσης και γενετικοί παράγοντες. Για την ανάπτυξη της νόσου απαιτείται η επί σειρά ετών επίδραση αυτών των παραγόντων είτε μεμονωμένα είτε, όπως συμβαίνει κατά κανόνα, σε συνδυασμούς.\nΑρρώστια των καπνιστών\nΟ σημαντικότερος παράγοντας κινδύνου ανάπτυξης Χρόνιας Αποφρακτικής Πνευμονοπάθειας είναι το κάπνισμα, γι' αυτό και ορισμένοι θεωρούν τη ΧΑΠ «αρρώστια των καπνιστών». Τα στοιχεία που ενοχοποιούν το κάπνισμα είναι εντυπωσιακά. Από το σύνολο των καπνιστών υπολογίζεται ότι ένα 15-20% αναπτύσσει τη νόσο. Ομως, το 85%-90% των ασθενών με ΧΑΠ είναι ή υπήρξαν καπνιστές με συνολική κατανάλωση πάνω από 20 πακέτα-χρόνια. Ο δείκτης αυτός προκύπτει από τον πολλαπλασιασμό των χρόνων καπνίσματος με τον αριθμό των πακέτων τσιγάρων που καπνίζονται ημερησίως. Πέραν αυτών, αξίζει να τονιστεί ότι ένα σημαντικό ποσοστό καπνιστών (περίπου 30%) παρουσιάζει συμπτώματα από το αναπνευστικό συμβατά με απλή χρόνια βρογχίτιδα.\nΤα κύρια συμπτώματα των ασθενών είναι ο χρόνιος βήχας, η απόχρεμψη (φλέγματα) και η δύσπνοια. Τα συμπτώματα ξεκινούν συνήθως στην ηλικία των 35-40 ετών, με το βήχα και τα φλέγματα να προηγούνται. Η συντριπτική πλειονότητα των καπνιστών κακώς δεν δίνει σημασία στα συμπτώματα αυτά θεωρώντας τα «αθώες συνέπειες» του τσιγάρου.\nΟ «τσιγαρόβηχας» σε καμία περίπτωση δεν πρέπει να θεωρηθεί μια «αθώα συνέπεια» του καπνίσματος και πρέπει να κρούσει τον κώδωνα του κινδύνου. Κάποιες φορές ο καπνιστής μπορεί να αισθάνεται την αναπνοή του να «σφυρίζει», ενώ τα κρυολογήματα γίνονται πιο συχνά και αργούν να περάσουν. Εάν δεν γίνει η διάγνωση της Χρόνιας Αποφρακτικής Πνευμονοπάθειας σε αυτή τη φάση και το άτομο συνεχίσει να καπνίζει και δεν αντιμετωπιστεί θεραπευτικά, μετά από λίγα χρόνια, στα συμπτώματα προστίθεται η δύσπνοια (δυσκολία στην αναπνοή), αρχικά στο γρήγορο βάδισμα, στην ανηφόρα ή στο ανέβασμα σκάλας. Από εκεί και μετά η κατάσταση χειροτερεύει γρήγορα.\nΓύρω στην ηλικία των 55-60 ετών η δύσπνοια επιδεινώνεται τόσο που ο άρρωστος αποφεύγει οποιαδήποτε δραστηριότητα που την προκαλεί. Βαθμιαία ο άρρωστος καθηλώνεται μέσα στο σπίτι του λόγω της πολύ έντονης δύσπνοιας, αδυνατώντας ακόμα και να αυτοεξυπηρετηθεί. Ο φόβος της δύσπνοιας, η κοινωνική απομόνωση και η κακή κατάσταση της υγείας επηρεάζουν και την ψυχική υγεία, με πολύ συχνή την εμφάνιση αγχωδών αντιδράσεων και κατάθλιψης.\nΠαρά τη μεγάλη συχνότητα και τα τεράστια προβλήματα που προκαλεί, παραμένει σχετικά άγνωστη στο ευρύ κοινό. Η πραγματικότητα αυτή έδωσε το ερέθισμα ανάληψης παγκόσμιων πρωτοβουλιών για την αφύπνιση της κοινής γνώμης σχετικά με την επιδημία της ΧΑΠ. Σε έρευνα της Ελληνικής Πνευμονολογικής Εταιρείας που έγινε σε αντιπροσωπευτικό δείγμα κατοίκων της Αττικής το 2002, μόνο το 13% των ερωτηθέντων γνώριζε τη ΧΑΠ. Σήμερα το ποσοστό αυτό πλησιάζει το 60% και αυτό οφείλεται στα συνεχή προγράμματα ενημέρωσης του κοινού και των λειτουργών υγείας που εφαρμόζει η Εταιρεία μας.\nΜε την κατάλληλη ενημέρωση και ευαισθητοποίηση είναι εύκολο να αναγνωριστούν τα άτομα που έχουν ή κινδυνεύουν να αναπτύξουν Χρόνια Αποφρακτική Πνευμονοπάθεια . Το κάπνισμα σε συνδυασμό με τα χαρακτηριστικά συμπτώματα που προαναφέρθηκαν θέτουν την υπόνοια. Η σπιρομέτρηση, που είναι μια απλή και ανώδυνη εξέταση διάρκειας 2-3 λεπτών, επιβεβαιώνει ή όχι τη διάγνωση. Η έγκαιρη διάγνωση σε συνδυασμό με τη διαθέσιμη ειδική θεραπεία αποτρέπουν την περαιτέρω επιδείνωση της νόσου και βελτιώνουν σημαντικά την ποιότητα ζωής των ασθενών.\nΕδώ και μερικούς μήνες η Ελληνική Πνευμονολογική Εταιρεία διαθέτει κινητή μονάδα σπιρομετρήσεων με την οποία γίνονται δωρεάν μετρήσεις σε όλη την Ελλάδα.\nΤις επόμενες μέρες η κινητή μονάδα θα πραγματοποιήσει δωρεάν έλεγχο της αναπνευστικής λειτουργίας σε ΚΑΠΗ του Βόλου\n* Τετάρτη 23/2/2011 ΚΑΠΗ Κωνσταντά-Δον Δαλεζίου (17.45-21.00 μ.μ.)\n* Πέμπτη 24/2/2011 ΚΑΠΗ Ν. Ιωνίας (14.00-18.30 μ.μ.)\n* Παρασκευή 25/2/2011 ΚΑΠΗ Αγίου Βασιλείου (13.45-17.45 μ.μ.)\nΠερίπου 20% των Ελληνίδων άνω των 50 ετών έχουν εγκατεστημένη οστεοπόρωση, ενώ το 30% του αντίστοιχου πληθυσμού εμφανίζει χαμηλή οστική πυκνότητα.\nΗ οστεοπόρωση, εάν δεν προληφθεί ή αφεθεί χωρίς θεραπεία, μπορεί να εξελιχθεί χωρίς έκδηλη συμπτωματολογία έως ότου συντελεστεί κάποιο οστεοπορωτικό κάταγμα. Σε νέα μονοπάτια για την αντιμετώπιση της «σιωπηλής επιδημίας» -όπως χαρακτηρίζεται η οστεοπόρωση από τον Παγκόσμιο Οργανισμό Υγείας- βαδίζει η βιοτεχνολογία. Τα τελευταία δεδομένα ως προς την αιτιολογία και την αντιμετώπιση της νόσου παρουσιάστηκαν σε σχετική συνέντευξη Τύπου που πραγματοποίησε το Ελληνικό Ιδρυμα Οστεοπόρωσης (ΕΛΙΟΣ).\n«Στην Ευρώπη 1 στις 3 γυναίκες ηλικίας άνω των 50 ετών θα υποστεί κάποιο οστεοπορωτικό κάταγμα κατά τη διάρκεια της ζωής της» ανέφερε ο Γεώργιος Λυρίτης, ομότιμος καθηγητής της Ιατρικής Σχολής του Πανεπιστημίου Αθηνών και πρόεδρος του ΕΛΙΟΣ.\n«Η επιστήμη της βιοτεχνολογίας, έπειτα από πολλά χρόνια έρευνας, ανακάλυψε πρόσφατα νέα μονοπάτια που οδηγούν στη στοχευμένη, αντιμετώπιση της οστεοπόρωσης», σημείωσε ο Πολυζώης Μάκρας, ενδοκρινολόγος, επιμελητής του 251 Γενικού Νοσοκομείου Αεροπορίας. «Η ανακάλυψη του αναστολέα του RANK Ligand αποτέλεσε κομβικό σημείο στην εξέλιξη των θεραπειών της οστεοπόρωσης, αφού οδήγησε στην ανακάλυψη του denosumab, της πρώτης στοχευμένης θεραπείας για την όλο και πιο αποτελεσματική αντιμετώπιση της οστεοπόρωσης».\nΗ θεραπεία μπορεί να συμβάλει στην καλύτερη συμμόρφωση του ασθενούς καθώς χορηγείται μία φορά κάθε έξι μήνες με υποδόρια ένεση στο μηρό, χωρίς να χρειαστεί ο ασθενής να πάει στο νοσοκομείο ή χωρίς να αναγκαστεί να ακολουθήσει ειδικές οδηγίες για τη λήψη του.\nΠαράσταση διαμαρτυρίας των ΑμεΑ στο Υπ. Εργασίας\nΣυγκέντρωση διαμαρτυρίας πραγματοποιεί αυτήν την ώρα η Συντονιστική Επιτροπή Αγώνα Αναπήρων και ο Ενιαίος Σύλλογος Γονέων & Κηδεμόνων ΑμεΑ Αττικής και Νήσων, έξω από το Υπουργείο Εργασίας.\nΟι συγκεντρωμένοι παραμένουν στο σημείο ζητώντας να συναντηθούν με την υπουργό, Λούκα Κατσέλη.\nΒασικά του αιτήματα είναι να μην προχωρήσουν σε απολύσεις των ατόμων με αναπηρία, να μην εφαρμοστεί η κάρτα αναπηρίας όπως περιέχεται και ψηφίστηκε στο πολυνομοσχέδιο για την υγεία την περασμένη εβδομάδα.\nΕπίσης ζητούν μόνιμη και σταθερή εργασία αλλά και τα άτομα με αναπηρία που δεν εργάζονται να λαμβάνουν επίδομα ανεργίας.\nΑναρτήθηκε από Notis στις 1:41 π.μ. Δεν υπάρχουν σχόλια:\nΠολλαπλή σκλήρυνση: Ο ζεστός καιρός επηρεάζει τη σ...\nΠείτε όχι στο τσιγάρο πριν αποφασίσετε να γίνετε μ...


Fytokomia.gr | Καλλιέργεια ροδακινιάς σε κήπο και γλάστρα. Συμβουλές αντιμετώπισης εχθρών και ασθενειών\nΕπίσης, υπάρχουν και υβρίδια αμυγδαλιάς - ροδακινιάς όπως το GF 667, το οποίο είναι κατάλληλο και για επαναφύτευση και τα Hansen 2168 & 536, τα οποία έχουν καλή συγγένεια με ροδακινιά - αμυγδαλιά και είναι κατάλληλα για θερμές περιοχές. Στη γειτονική Ιταλία θεωρείται σπουδαίο υποκείμενο, ιδιαίτερα όταν το έδαφος μας περιέχει αρκετό ανθρακικό ασβέστιο.\nΤα καλύτερα υποκείμενα για να αναπτυχθεί η ροδακινιά είναι τα σπορόφυτα της άγριας ροδακινιάς.\nΗ καλύτερη εποχή φύτευσης είναι από τέλη φθινοπώρου μέχρι έως τα μέσα του χειμώνα. Για όσους έχουν κήπο, μπορείτε να φυτέψετε ροδακινιές είτε σε σχήμα τετραγώνου είτε γραμμικά. Κατά τετράγωνα, φροντίστε να αφήσετε 4,5 - 5 μέτρα απόσταση μεταξύ των δένδρων.\nΣτη γραμμική φύτευση, η απόσταση μεταξύ των δένδρων εξαρτάται από το σχήμα που θα δώσετε στα δένδρα σας. Αν για παράδειγμα, αφήσετε πάνω στο δέντρο σας πολλά κλαδιά και φουντωτά (το δένδρο μοιάζει με κύπελλο), τότε η απόσταση φύτευσης είναι 5 μέτρα. Αν του δώσετε το σχήμα ψαροκόκκαλου (παλμέττα), τότε η κατάλληλη απόσταση είναι 4 μέτρα.\nΣτο σχήμα Y (Ύψιλον), η απόσταση μεταξύ των δένδρων είναι τα 2 μέτρα. Εάν θέλετε να φυτεύσετε νάνες ποικιλίες σε κήπο, η κατάλληλη απόσταση είναι τα 40 εκατοστά.\nΤο πιο αξιόπιστο σχήμα είναι το ψαροκόκκαλο επειδή φτάνει σε κάθε τμήμα του δένδρου η περισσότερη δυνατή ηλιοφάνεια και θερμότητα αλλά και το κόστος διαμόρφωσης είναι μικρότερο.\nΕπειδή η ροδακινιά απαιτεί θερμό καλοκαίρι, έχει και μεγάλες απαιτήσεις σε νερό και μάλιστα να υπάρχει άφθονο νερό για άρδευση. Τη μεγαλύτερη ποσότητα τη χρειάζεται το διάστημα Απρίλιο - Αύγουστο γιατί τη περίοδο αυτή αναπτύσσει πολλούς νέους βλαστούς. Κατάλληλος τρόπος άρδευσης είναι τα μικροσπρέιερς. Ο εκτοξευτήρας τοποθετείται στο έδαφος και κοντά στον κορμό του δένδρου. Είναι από τα καλύτερα συστήματα άρδευσης διότι επιτυγχάνεται οικονομία στο νερό αλλά και σωστή κατανομή του.\nΕνήλικα της αφίδας σε φύλλο ροδακινιάς\nΚατάλληλα σκευάσματα για την αντιμετώπιση της είναι τα Ascot 2,5 WG και Lambdastar 2,5 WG. Διαλύετε 0,4 γραμμάρια σε 1 λίτρο νερό και ψεκάζετε το δένδρο μόλις παρατηρήσετε τις πρώτες προσβολές.\nΠρονύμφη του εντόμου\nΕνήλικο του εντόμου\nΞήρανση κορυφής βλαστού ροδακινιάς λόγω στοάς\nΤα βιολογικά σκευάσματα Bactecin 0,2 DP και Bathikur 1000 DP με τα οποία σκονίζουμε τις φυτικές επιφάνειες που έχουν προσβληθεί. Επίσης, μπορούν να χρησιμοποιηθούν παγίδες Isomate A/OFM με την εμφάνιση των πρώτων εντόμων και τέλος μπορούμε να ψεκάσουμε με Laser 48 SC.\nΑσπίδα θηλυκών ατόμων σε φλοιό\nΚλαδί ροδακινιάς με ασπίδια του κοκκοειδούς.\nΚατάλληλο εντομοκτόνο είναι το Admiral 10 EC (για ερασιτεχνική χρήση).\nΣυμπτώματα φύλλων ροδακινιάς\nΜυκητοκτόνα που χρησιμοποιούνται σε αυτή τη περίπτωση είναι τα Delan 50 SC και Delan 70WG. Στο πρώτο διαλύουμε 1,2-1,4 γρ σε λίτρο νερού και στο δεύτερο 0,8-1 γρ. σε λίτρο νερού και ψεκάζουμε τα φύλλα προληπτικά.\nΣυμπτώματα της ασθένειας σε καρπό και φύλλο.\nΣυνιστάται προληπτικά η χρήση του Baycor 25 WP, όπου διαλύουμε 0,8-1,3 γραμ. σε 1 λίτρο νερό και ψεκάζουμε.\nΕκτός από τη ροδακινιά, προκαλεί προβλήματα και στη βερικοκιά. Προσβάλει φύλλα, βλαστούς, άνθη, οφθαλμούς και καρπούς. Χαρακτηριστικό του ωιδίου είναι ότι όλα τα προσβεβλημένα όργανα παρουσιάζουν ένα αλευρώδες επίχρισμα.\nΦύλλο προσβεβλημένο από ωίδιο.\nΥπάρχει σκόνη επίπασης, το Fluidosourfe 99 DP, το οποίο δρα προληπτικά. Επίσης, μπορούμε να ψεκάσουμε το φύλλωμα με τα Azupec 80 WG και Azupec 80 WP, διαλύοντας 3-4 γραμ. ουσίας σε 1 λίτρο νερού και δρουν προληπτικά.\nΤα συγκεκριμένα λειτουργούν καλύτερα σε θερμοκρασία άνω των 20 βαθμών Κελσίου μέχρι τους 26-27 βαθμούς Κελσίου. Σε υψηλότερη θερμοκρασία προκαλούνται εγκαύματα στα δένδρα.\nΈντονα προσβεβλημένος καρπός από μονίλια.\nΧρησιμοποιείται το Baycor 25 WP, ακριβώς όπως στο κορύνεο. Επίσης, χρησιμοποιείται το Diziram 76 WG, διαλύουμε 2,5-3 γραμ. σε λίτρο νερού και ψεκάζουμε προληπτικά.\nΆρθρο της Σοφίας Παπάζογλου, Τεχνολόγου Γεωπόνου- Msc “Διαχείριση Περιβάλλοντος’’.


(Ανακατεύθυνση από Βικιπαίδεια:5)\nΣεβαστείτε τους Βικιπαιδιστές συναδέλφους σας, ακόμα και όταν είναι πιθανό να μη συμφωνείτε μαζί τους. Να φέρεστε πολιτισμένα. Αποφεύγετε να κάνετε προσωπικές επιθέσεις ή σαρωτικές γενικεύσεις. Μείνετε ψύχραιμοι, όταν οι επεξεργασίες «παίρνουν φωτιά»· αποφεύγετε τους γελοίους συντακτικούς πολέμους, ακολουθώντας τον κανόνα των τριών επαναφορών· θυμηθείτε ότι υπάρχουν 182.005 λήμματα στην ελληνική Βικιπαίδεια, για να δουλέψετε πάνω σε αυτά και να συζητήσετε. Ενεργείτε καλή τη πίστει, με το να μη διαταράσσετε τη Βικιπαίδεια για να προβάλετε μια άποψη, και υποθέστε καλή πίστη εκ μέρους των άλλων. Να είστε ανοικτοί, ευπροσήγοροι και περιεκτικοί.


GP Monaco FP2: Πνίγηκαν σε... μία κουταλιά νερό - motornews.gr\nGP Monaco FP2: Πνίγηκαν σε… μία κουταλιά νερό\nΟ Hamilton σημείωσε την ταχύτερη επίδοση σε μια περίοδο δυσφήμισης της F1\nΟ Lewis Hamilton ήταν ο ταχύτερος στην κουτσουρεμένη δεύτερη περίοδο ελεύθερων δοκιμών στο Μονακό. Δυστυχώς οι ομάδες πνίγηκαν σε… μια κουταλιά νερό δυσφημίζοντας το σπορ. Η μπόρα που ξέσπασε περίπου 20 λεπτά μετά την έναρξη του FP2 κράτησε τους οδηγούς στα pit για περισσότερη από μια ώρα. Ακόμα κι όταν η βροχή σταμάτησε οι ομάδες δεν έδωσαν το ΟΚ στους οδηγούς τους καθώς δεν ήθελαν να ρισκάρουν κάποια επαφή με τις μπαριέρες.\nΌταν άναψε το πράσινο φως ο Rosberg ήταν ο πρώτος οδηγός που βγήκε στην πίστα και λίγες στιγμές αργότερα ακολούθησαν και οι υπόλοιποι. Στα πρώτα λεπτά του FP2 όλοι ήταν με τη μαλακή γόμα αξιολογώντας τις αλλαγές που έκαναν στα μονοθέσιά τους μετά την ανάλυση των δεδομένων του FP1.\nΟ Vettel ήταν αυτός που έδινε τον ρυθμό στις πρώτες προσπάθειες ενώ οι δύο Mercedes ήταν φορτωμένες με περισσότερο καύσιμο. Στη συνέχεια αυτό άλλαξε καθώς ο Sainz βελτίωσε τον χρόνο του. Στα πρώτα 10 λεπτά είχαμε αρκετά μπλοκαρίσματα και γλιστρήματα από τους οδηγούς, άλλοτε στη St. Devote κι άλλοτε στη Mirabeau.\nΚαθώς οι συνθήκες βελτιώνονταν η πίστα γινόταν και ταχύτερη, κι αυτό το απέδειξε ο Hamilton μπαίνοντας στο 1:17. Ο Βρετανός στα πρώτα 15 λεπτά του FP2 οδηγούσε το 1-2 της Mercedes.\nΣχεδόν 20 λεπτά μετά το πράσινο φως ο Merhi έχασε τον έλεγχο της Manor στα φρένα μετά το τούνελ και κατέληξε με σπασμένη εμπρός πτέρυγα στις μπαριέρες. Αυτό ήταν, καθώς αμέσως μετά ξέσπασε μπόρα!\nΤα λεπτά περνούσαν με τη βροχή να πέφτει και τις βάρκες να κουνιούνται στη μαρίνα του Μονακό. Όμως κανένα σημάδι από τους οδηγούς, οι οποίοι παρέμεναν στα στεγνά γκαράζ τους.\nΜετά από πολλή ώρα αναμονής, πάνω από μία, είδαμε τον πρώτο οδηγό να βγαίνει στην πίστα με την ενδιάμεση γόμα. Αυτός ήταν ο Alonso και πίσω του ακολούθησε ο Ricciardo. Αρκετοί οδηγοί δοκίμασαν στο βρεγμένο τα τελευταία 10 λεπτά του FP2 συλλέγοντας δεδομένα για τα ενδιάμεσα ελαστικά και παίρνοντας μια πρώτη αίσθηση για το πώς μπορεί να είναι την Κυριακή αν βρέξει.\nΌταν έπεσε η καρό σημαία φυσικά δεν είχαμε αλλαγή στην κατάταξη κι έτσι ο Hamilton έκανε το δύο στα δύο με τους Rosberg, Vettel, Raikkonen και Kvyat να συμπληρώνουν την 5άδα.\nΗ δράση συνεχίζεται το Σάββατο 23 Μαΐου στις 12:00 με το FP3.\n1 44 L. HAMILTON Mercedes 1:17.192 12 IN\n2 6 N. ROSBERG Mercedes 1:17.932 16 IN\n3 5 S. VETTEL Ferrari 1:18.295 14 IN\n4 7 K. RAIKKONEN Ferrari 1:18.543 15 IN\n5 26 D. KVYAT Red Bull Renault 1:18.548 16 IN\n6 55 C. SAINZ Toro Rosso Renault 1:18.659 14 IN\n7 33 M. VERSTAPPEN Toro Rosso Renault 1:18.782 12 IN\n8 14 F. ALONSO McLaren Honda 1:18.906 18 IN\n9 27 N. HULKENBERG Force India Mercedes 1:19.151 13 IN\n10 8 R. GROSJEAN Lotus Mercedes 1:19.266 13 IN\n11 11 S. PEREZ Force India Mercedes 1:19.300 13 IN\n12 19 F. MASSA Williams Mercedes 1:19.560 15 IN\n13 77 V. BOTTAS Williams Mercedes 1:19.566 14 IN\n14 13 P. MALDONADO Lotus Mercedes 1:19.577 13 IN\n15 22 J. BUTTON McLaren Honda 1:19.606 14 IN\n16 3 D. RICCIARDO Red Bull Renault 1:19.639 13 IN\n17 12 F. NASR Sauber Ferrari 1:20.263 10 IN\n18 98 R. MERHI Manor Ferrari 1:22.017 9 IN\n19 28 W. STEVENS Manor Ferrari 1:22.943 13 IN\n20 9 M. ERICSSON Sauber Ferrari 0 IN


Το στοίχημα της Αννας Αδριανού - Ειδήσεις - νέα - Το Βήμα Online\nΤο στοίχημα της Αννας Αδριανού\nΤο συνηθίζουμε στην Ελλάδα. Τυποποιούμε, βολεύουμε ανθρώπους κάτω από ταμπέλες και τους καταχωρούμε με πολύ συγκεκριμένο τρόπο στο μυαλό μας. Οποιος λοιπόν έχει κάνει κάποιες επιλογές στην καριέρα του, είναι σα να είναι καταδικασμένος να τις υπηρετήσει μέχρι τέλους, χωρίς να έχει το δικαίωμα να αλλάξει, να ανατρέψει αυτό που ο ίδιος έχει χτίσει.\n20 Νοεμβρίου 2015, 17:59 Ενημερώθηκε: 21 Νοεμβρίου 2015, 06:00\nΤο συνηθίζουμε στην Ελλάδα. Τυποποιούμε, βολεύουμε ανθρώπους κάτω από ταμπέλες και τους καταχωρούμε με πολύ συγκεκριμένο τρόπο στο μυαλό μας. Οποιος λοιπόν έχει κάνει κάποιες επιλογές στην καριέρα του, είναι σα να είναι καταδικασμένος να τις υπηρετήσει μέχρι τέλους, χωρίς να έχει το δικαίωμα να αλλάξει, να ανατρέψει αυτό που ο ίδιος έχει χτίσει. Γι’ αυτό ακριβώς με συγκίνησε τόσο πολύ η περίπτωση της Αννας Αδριανού. Ηθοποιός και σεναριογράφος επιτυχημένων τηλεοπτικών σειρών, θα μπορούσε κάλλιστα να ακολουθήσει την πεπατημένη και στο θέατρο. Να γίνει θιασάρχης, να επιλέξει εύπεπτα έργα που τέρπουν τη μάζα, να συμπρωταγωνιστήσει με ονόματα-κράχτες που αντιμετωπίζουν τους θεατές ως τηλεθεατές. Αντ’ αυτού, στην εφετινή σεζόν, μας εξέπληξε κάτι παραπάνω από ευχάριστα με την ερμηνεία της στην παράσταση «Συγγνώμη», στο ανακαινισμένο Θέατρο Σταθμός στο Μεταξουργείο.\nΤο έργο της Καταλανής Μάρτα Μπουτσάκα σε μετάφραση Μαρίας Χατζηεμμανουήλ και ελεύθερη διασκευή Αννας Αδριανού και Γιάννη Μπότση είναι βασισμένο σε πραγματικά γεγονότα που σχετίζονται με τη βία στους νέους. Η ηθοποιός αφέθηκε άνευ όρων στη σκηνοθετική καθοδήγηση του Τάκη Τζαμαργιά, με αποτέλεσμα να κλείσει τα στόματα όσων αρχικά αναρωτήθηκαν για το τί δουλειά έχει να παίζει σε μια τέτοια παράσταση. Η χημεία της με τον πολύ καλό Λεωνίδα Κακούρη, ο οποίος υποδύεται με κάθε του κύτταρο τον άνδρα της και πατέρα του παιδιού της, προσφέρει μερικές πολύ δυνατές θεατρικές στιγμές που δεν σε αφήνουν αδιάφορο. Ο τρόπος με τον οποίο επιτρέπει στον εαυτό της να τσαλακωθεί, να ξεφύγει από τη βολική ασφάλεια των τηλεοπτικών πλάνων και ευκολιών είναι αξιέπαινος. Στις κοινές σκηνές τους, ο Κακούρης την παρασύρει στα άκρα μαζί του, της χαλάει τα μαλλιά, εξοργίζεται και την εξοργίζει, προσφέροντας πολύ δυνατά στιγμιότυπα μιας πάλης ενός ζευγαριού πίσω από ερμητικά κλειστές πόρτες. Πότε με χιούμορ, πότε με ευαισθησία και πότε με απόγνωση, η ηθοποιός που μας είχε συνηθίσει αλλιώς κι εφέτος αποφάσισε να μας συστηθεί εντελώς διαφορετικά, γκρεμίζει το στερεότυπο που είχε η ίδια δημιουργήσει και δραπετεύει αριστοτεχνικά και πανηγυρικά από μέσα του.\nΚι επειδή ο βασικός πρωταγωνιστής του έργου είναι η βία που εκκολάπτεται στους νέους και τους οδηγεί σε φαινομενικά ανεξήγητες συμπεριφορές με μεσολαβητή το κινητό τους και αποτέλεσμα την απώλεια της ελευθερίας τους, οι νέοι ηθοποιοί που πλαισιώνουν το ζευγάρι των γονέων, ξέρουν πολύ καλά τί κάνουν επί σκηνής. Ο Ρένος Ρώτας, ο Γιώργος Βουβάκης, ο Στέφανος Οικονόμου, η Αγγελική Πασπαλιάρη και η Φανή Γεωργακοπούλου συνθέτουν το σμήνος που άλλοτε στρέφεται ενάντια στην κοινωνία και άλλοτε ενάντια στον ίδιο του τον εαυτό.\nΚαι κάπως έτσι, η Αννα Αδριανού, σε μια πολύ δύσκολη θεατρική σεζόν, μας θυμίζει ότι είναι σπουδαίο να ρισκάρουμε, ξαφνιάζοντας πρώτον απ’ όλους τον ίδιο μας τον εαυτό. Η μάνα που υποδύεται, τρωτή και αδύναμη όπως είναι στην πραγματικότητα όλες οι μάνες αυτού του κόσμου, ράβει το παντελόνι του γιου της, ανησυχεί αν τρώει καλά, αν έχει κορίτσι, γιατί από μικρός έκοβε τα φτερά από τις πεταλούδες και μεγαλώνοντας αποφάσισε να κόψει και τα δικά του. Και όλα αυτά, στην παρεξηγημένη γειτονιά του Μεταξουργείου, λίγα βήματα μακριά από τη στάση του Μετρό και σε μια εποχή που χρειάζεται τόσο δυνατά έργα, αν θέλει να ταρακουνηθεί και να αναρωτηθεί τί συμβαίνει κι έχουμε μείνει τόσο μόνοι, τόσο φοβισμένοι και τόσο σαστισμένοι.\nΤο έργο της Καταλανής Μάρτα Μπουτσάκα είναι βασισμένο σε πραγματικά γεγονότα


Ο Πατριάρχης Κύριλλος θα κάνει περιφορά της εικόνας της Παναγίας της Ελεούσας – e-Today.GR\nΟ Πατριάρχης θα λειτουργήσει σε ναό της Μόσχας, πριν από την περιφορά.\nΠαράλληλα, η Ρωσική Ορθόδοξη Εκκλησία κάλεσε του πιστούς εκείνη την ώρα να διαβάσουν τον Ακάθιστο Ύμνο και την προσευχή για την απαλλαγή από τη λοίμωξη του κορονοϊού.\nΗ εικόνα της Ελεουσας είναι η θαυματουργή εικόνα, στην οποία προσεύχοταν ο όσιος Σεραφείμ Σαρόφσκι.\nΟ Πατριάρχης Μόσχας και Πασών των Ρωσιών Κύριλλος έχει κάνει έκκληση στους πιστούς να προσεύχονται από το σπίτι τους και να μην επισκέπτονται τις εκκλησίες εξαιτίας του κορονοϊού.\nΑκόμη, η Ιερά σύνοδος της Ρωσικής Εκκλησίας με οδηγίες που εξέδωσε προτρέπει του πιστούς να μην φιλούν τον σταυρό μετά το τέλος της λειτουργίας και να τηρούν αυστηρά τους κανόνες υγιεινής την ώρα της τέλεσης των μυστηρίων.\nTopics Εθνικάtags “περιφορά, θα, κάνει, Κύριλλος, Πατριάρχης\nStar – Ειδήσεις 30.5.2020 – μεσημέρι\nΓιώργος Σουξές – ΠΡΩΙΝΟΙ ΤΥΠΟΙ – 30/05/2020


Τι φοβόμαστε; Φόβοι «φαντάσματα» ή... πραγματικοί; | altsantiri.gr\nΤι φοβόμαστε; Φόβοι «φαντάσματα» ή… πραγματικοί;\nΔημοσιεύθηκε στις 22-04-2018 - 21:12μμ Τελευταία ανανέωση 22-04-2018 - 19:47μμ\nΦόβοι… λιγότεροι – περισσότεροι, σε διαφορετικά στάδια της ζωής μας. Από μικρά παιδιά συνήθως κάτι φοβόμαστε και αν είμαστε τυχεροί, το τρυφερό χέρι των γονιών μας μάς βάζει στην αγκαλιά τους και μας διώχνει όλη τη σκοτεινιά ή ένα παραμύθι από τους παππούδες και τις γιαγιάδες μας ή ακόμη ένα χάδι από τη δασκάλα μας μάς απαλύνει τον πόνο.\nΑνησυχίες εύλογες που, όμως, μας ρουφάνε και μας απορροφούν, όσο τις σκεφτόμαστε έντονα, όσο δίνουμε την προσοχή μας ολοκληρωτικά σε αυτές. Αυτό που συνήθως φοβόμαστε βρίσκεται έξω από εμάς. Σχετίζεται με τις εξωτερικές συνθήκες της ζωής μας.\nΥπάρχει μια φράση στα Αγγλικά που λέει: «Do your best and leave the rest» και σημαίνει: «Κάνε το καλύτερο κάθε φορά και άσε τα υπόλοιπα, άσε το αποτέλεσμα (μη μένεις προσκολλημένος σε αυτό)».\nΈτσι… αφού δεν μπορούμε να ελέγξουμε πάντα τις συνθήκες ή το αποτέλεσμα μιας προσπάθειάς μας, ας προσπαθήσουμε καλύτερα να ελέγξουμε τα μαϊμουδάκια του νου που χοροπηδάνε εδώ κι εκεί με τη μορφή των περιττών σκέψεων. Όταν την επόμενη φορά έρθει στο νου μας μια σκέψη, εμείς ας τη φιλτράρουμε. Αν μας κάνει να προχωράμε μπροστά, ας της δώσουμε καύσιμο να υλοποιηθεί, διαφορετικά ας τη βάλουμε στην άκρη.


Μέχρι και το 40% της εξυπνάδας μας στην παιδική ηλικία είναι κληρονομικό! - ΤΑ ΝΕΑ\ntanea.gr > Επιστήμη & Τεχνολογία > Μέχρι και το 40% της εξυπνάδας μας στην παιδική ηλικία είναι κληρονομικό!\nΜέχρι και το 40% της εξυπνάδας μας στην παιδική ηλικία είναι κληρονομικό!\nΗ κληρονομικότητα ευθύνεται μέχρι και για το 40% του βαθμού ευφυΐας στην παιδική μας ηλικία, όπως διαπίστωσαν επιστήμονες από την Αυστραλία\nΕλευθεριάδου Εύη 5 Απριλίου 2013 | 17:30\nΓια τον βαθμό ευφυΐας μας «φταίνε» οι γονείς μας. Μέχρι και το 40% της εξυπνάδας μας είναι κληρονομικό, σύμφωνα με τη μεγαλύτερη έως σήμερα μελέτη παιδικής ευφυΐας, που έγινε σε τέσσερις χώρες.\nΧρησιμοποιώντας γενετικό υλικό και τεστ ευφυΐας 18.000 παιδιών από την Αυστραλία, τις ΗΠΑ, τη Βρετανία και την Ολλανδία, οι επιστήμονες βρήκαν ότι η εξυπνάδα οφείλεται σε γενετικούς παράγοντες σε ποσοστό 20%-40%. «Παλαιότερες μελέτες είχαν βρει ακόμα μεγαλύτερα ποσοστά, αλλά συμφωνούμε ότι η παιδική ευφυΐα είναι κληρονομική», λέει στην «Daily Mail» ο Μπέμπεν Μπένιαμιν, από το Πανεπιστήμιο του Κουίνσλαντ στην Αυστραλία.\nΣύμφωνα με τα ευρήματά τους, το γονίδιο FNBPL1 είναι άρρηκτα συνδεδεμένο με τον βαθμό ευφυΐας στην παιδική ηλικία. Το ίδιο γονίδιο είναι αυτό που «προβλέπει» την ευφυΐα των ενηλίκων.\nΟ Μπένιαμιν εξηγεί ότι δεν εντόπισαν συγκεκριμένο γονιδιακό πολυμορφισμό που να παίζει σημαντικό ρόλο στην εξυπνάδα των παιδιών. «Ομως, όταν δούμε συνολικά όλους τους πολυμορφισμούς του γονιδιώματος, φτάνουμε στο συμπέρασμα ότι η κληρονομικότητα επηρεάζει μέχρι και το 40% της ευφυΐας. Πιστεύουμε ότι υπάρχουν πολλά γονίδια, που το καθένα από αυτά επηρεάζει από λίγο το IQ των παιδιών», προσθέτει.\nΟ βαθμός ευφυΐας είναι σημαντικός καθώς, αποτελεί μία καλή ένδειξη της διάρκειας ζωής, των επιδόσεων στην εκπαίδευση και του εισοδήματος στο μέλλον, λέει ο καθηγητής.


Nike Sportswear Essential Γυναικείο T-Shirt Άσπρο BV6169-100\nΚΩΔΙΚΟΣ ΠΡΟΪΟΝΤΟΣ: 9000024638_1540\n5 stars για αυτό το t-shirt!\nΔημιούργησε το ντύσιμο της επιλογής σου με αυτή τo t-shirt. Τα t-shirts είναι ένα κατεξοχήν ρούχο, το οποίο μετατρέπει οποιαδήποτε εμφάνιση, ακόμα και την πιο ατημέλητη, σε μια σικ πινελιά χωρίς ιδιαίτερη προσπάθεια. Είναι από τις καλύτερες επιλογές που έχω κάνει, καθώς μπορώ να το συνδυάσω με τα πάντα, όπως με παλτό σαν τις γνωστές fashionistas του Instagram ή με μια πλεκτή ζακέτα για πιο stylish εμφανίσεις.\nΜπορώ ακόμα να τη φορέσω στο γυμναστήριο, στο σπίτι και στην έξοδο. Χαρακτηρίζονται για τη μεγάλη ελευθερία κινήσεων που δίνουν αλλά και το γεγονός ότι μετά το γυμναστήριο μπορώ με αυτό το outfit να πάω κάλλιστα για έναν καφέ έξω, αφού δεν έχουν τίποτα να ζηλέψουν από άλλα sporty chic ρούχα.\nΣυνδυάστε την με ένα jean ή μια φόρμα από πάνω και έχετε πετύχει στο λεπτό μια κομψή εμφάνιση μέσα στο σπίτι χωρίς να απασχοληθείτε για πάνω από 5 λεπτά!\nUnder Armour Launch 7'' Ανδρικό Σορτς\nNuff Ανδρικό Σορτς Μαγιό


Νέα Έκδοση: Στατιστικές Ενδοκοινοτικού Εμπορίου και Εμπορίου με Τρίτες Χώρες (συνοπτικά στοιχεία), Αυγ 2010\nΗ Στατιστική Υπηρεσία ανακοινώνει ότι έχει εκδώσει τη μηνιαία έκθεση “Στατιστικές Ενδοκοινοτικού Εμπορίου και Εμπορίου με Τρίτες Χώρες (Συνοπτικά Στοιχεία)” για τον Αύγουστο 2010.\n(α) Οι συνολικές εισαγωγές/αφίξεις αγαθών (συνολικές εισαγωγές από Τρίτες Χώρες και αφίξεις από άλλα Κράτη Μέλη της Ε.Ε.) για την περίοδο Ιανουαρίου-Αυγούστου 2010 ήταν €4.135,3εκ. σε σύγκριση με €3.728,7εκ. την περίοδο Ιανουαρίου-Αυγούστου 2009. Οι συνολικές εξαγωγές/αποστολές αγαθών (συνολικές εξαγωγές σε Τρίτες Χώρες και αποστολές σε άλλα Κράτη Μέλη της Ε.Ε.) την περίοδο Ιανουαρίου-Αυγούστου 2010 ήταν €709.0εκ. σε σύγκριση με €641,7εκ. την περίοδο Ιανουαρίου-Αυγούστου 2009. Το έλλειμμα του εμπορικού ισοζυγίου ήταν €3.426,3εκ. την περίοδο Ιανουαρίου-Αυγούστου 2010 σε σύγκριση με €3.087,1εκ. την αντίστοιχη περίοδο του 2009.\n(β) Κατά το μήνα Αύγουστο 2010 οι συνολικές εισαγωγές/αφίξεις αγαθών (συνολικές εισαγωγές από Τρίτες Χώρες και αφίξεις από άλλα Κράτη Μέλη της Ε.Ε.) ήταν €498,1εκ.\n(γ) Οι συνολικές εξαγωγές/αποστολές αγαθών (συνολικές εξαγωγές σε Τρίτες Χώρες και αποστολές σε άλλα Κράτη Μέλη της Ε.Ε.), περιλαμβανομένων των προμηθειών πλοίων και αεροπλάνων, το μήνα Αύγουστο 2010 ήταν €72,4εκ. Οι συνολικές εξαγωγές/αποστολές εγχώριων παραγόμενων προϊόντων, περιλαμβανομένων των προμηθειών πλοίων και αεροπλάνων, ήταν €32,4εκ. ενώ οι συνολικές εξαγωγές/αποστολές ξένων προϊόντων, περιλαμβανομένων των προμηθειών πλοίων και αεροπλάνων, ήταν €40,1εκ.\nΗ μηνιαία έκθεση “Στατιστικές Ενδοκοινοτικού Εμπορίου και Εμπορίου με Τρίτες Χώρες (Συνοπτικά Στοιχεία)” για το μήνα Αύγουστο 2010 είναι διαθέσιμη από το Κυβερνητικό Τυπογραφείο στη Λευκωσία στην τιμή των €3,00. Η έκθεση διατίθεται επίσης δωρεάν στην Ιστοσελίδα της Στατιστικής Υπηρεσίας.


Η πρόταση των 15 σημείων για την παιδεία\npapanotas Την / Το 6/2/2008, 10:47\nΌλοι γνωρίζουμε ότι χρειάζεται βαθειά μεταρρύθμιση για να βγει η παιδεία από το τέλμα και να βρει τον βηματισμό της με εκείνων των χωρών όπου προσφέρεται ουσιαστική και υψηλής ποιότητας μόρφωση.\nΘέματα ουσίας που πρέπει να δούμε είναι α) αντικατάσταση του αναλυτικού προγράμματος, β) επιμόρφωση των εκπαιδευτών, γ) ολοήμερα νηπιαγωγεία και δημοτικά που να παρέχουν υπηρεσίες και να μην είναι για να παρκάρουμε τα παιδεία μας, δ) προμήθεια όλων των μαθητών με φορητό υπολογιστή, ε) ουσιαστική προσχολική εκπαίδευση για όλα τα παιδιά.\nΤο ΠΑΣΟΚ έχει θίξει τα βασικά ζητήματα όλων των βαθμίδων εκπαίδευσης με την πρόταση των 15 σημείων.\nΤα 15 βασικά σημεία της πρότασης είναι τα εξής:\n1. Καταργείται το αναλυτικό πρόγραμμα στα σχολεία και αντικαθίσταται από ένα Εθνικό Πλαίσιο Προγράμματος, που θα ορίζει τους εθνικούς στόχους σε κάθε βαθμίδα.\n2. Επιμόρφωση των εκπαιδευτικών.\n3. Βελτίωση των αμοιβών των εκπαιδευτικών\n4. Ολοήμερα Νηπιαγωγεία και Δημοτικά.\n5. Ανοιχτό, αυτοδύναμο, ολοήμερο σχολείο με τη βοήθεια των γονέων, της Τοπικής Αυτοδιοίκησης, της τοπικής εκπαιδευτικής κοινότητας.\n6. Φορητός υπολογιστής σε κάθε μαθητή και γρήγορη πρόσβαση στο Διαδίκτυο.\n7. Προσχολική εκπαίδευση για όλα τα παιδιά άνω των 3 ετών.\n8. Αυτοδιαχείριση στα ΑΕΙ και ΤΕΙ.\n9. Αξιολόγηση και κοινωνική λογοδοσία.\n10. Αλλαγή στην πρόσβαση στην Τριτοβάθμια Εκπαίδευση.\n11. Κινητικότητα στο Πανεπιστήμιο.\n12. Κατάργηση της λογικής του ενός διδακτικού συγγράμματος. Ολα τα συγγράμματα στο Διαδίκτυο.\n13. Σύνδεση της Παιδείας με την έρευνα και την παραγωγή.\n14. Αύξηση της χρηματοδότησης ώστε να επιτευχθεί ο στόχος του 5% του ΑΕΠ, με διάθεση και 40% του Δ’ ΚΠΣ για τους ανθρώπινους πόρους.\n15. Αποτύπωση στον πρώτο προϋπολογισμό της κυβέρνησης ΠΑΣΟΚ αυτής της πορείας προς το 5% του Ακαθάριστου Εγχώριου Προϊόντος.\nΑπ: Η πρόταση των 15 σημείων για την παιδεία\nPetros Koupegkos (POLIS) Την / Το 8/2/2008, 19:45\nΕίναι προφανές ότι το ζήτημα της ΠΑΙΔΕΙΑΣ είναι μείζον.\nΑποτελεί τον πυρήνα κάθε προσπάθειας που θα εξασφαλίσει ένα θετικό μέλλον στους απλούς ΠΟΛΙτεΣ, την κοινωνία και τον κόσμο ολόκληρο. Τα σύνορα κάθε είδους έχουν σχεδόν καταργηθεί. Όχι μόνο η μόλυνση του περιβάλλοντος ξεπερνάει τα θεωρητικά πλέον εθνικά σύνορα, αλλά και η μόλυνση της άγνοιας, της ημιμάθειας και της "κακιάς" γνώσης.\nΤο ΠΑΣΟΚ κατέθεσε προεκλογικά ένα πρόγραμμα θέσεων για την παιδεία.\nΔΕΝ μπορούμε να το αποδεχθούμε άκριτα.\nΚατ' αρχήν, το ΠΑΣΟΚ διακυβέρνησε επί 20 χρόνια και έχει τεράστια ευθύνη για τις αλλεπάλληλες, ανεπαρκείς, αναποτελεσματικές, ανολοκλήρωτες "εκπαιδευτικές" μεταρυθμίσεις.\nΤο ΠΑΣΟΚ, τότε, αντιμετώπισε επιτυχώς τις αντιδημοκρατικές, αντιπαιδαγωγικές και "αντικοινωνικές" διατάξεις του νόμου πλαισίου της προηγούμενης διακυβέρνησης αλλά ... έμεινε εκεί!\nΣχεδόν κάθε υπουργός έκανε την δική του μεταρύθμιση και κατά κανόνα ΟΛΟΙ φοβήθηκαν και χρησιμοποίησαν ή ανέχθηκαν με αντιπαραγωγικό τρόπο το νέο καθηγητικό και συνδικαλιστικό κατεστημένο που δημιούργησαν.\nΥπάρχουν επιχειρήματα και για το αντίθετο, υπήρξαν πρωτοβουλίες χρήσιμες, δίκαιες ή και πρωτοποριακές, αλλά η προφανής σκληρή πραγματικότητα της κατάστασης της παιδείας σε όλες τις βαθμίδες είναι μια αμείλικτη απάντηση.\nΔεν θα μπορούσα βέβαια να κρίνω με λεπτομέρεις τα 15 σημεία.\nΑλλά οφείλω να ομολογήσω ότι θα προτιμούσα να ήταν 5 αντί για 15 και να είναι πιο σαφή.\nΘα επιθυμούσα να έχουν ένα κατανοητά διατυπωμένο πολιτικό, κοινωνικό και "εκπαιδευτικό" προσανατολισμό.\nΣύντομα παραθέτω παρατηρήσεις, συμφωνία ή και ενστάσεις.\nΤί είναι το ....εθνικό πλαίσιο προγράμματος;;;,.... ένα άλλο όνομα για το αναλυτικό πρόγραμμα στα σχολεία;;;\n....και τι είναι αυτοί οι "πατριωτικού" τύπου εθνικοί στόχοι για κάθε βαθμίδα;;; ....Μήπως ΔΕΝ πρέπει να είναι, η δεν μπορούν καν να είναι "εθνικοί" στα πλαίσια της Ευρωπαϊκής Ένωσης και της παγκοσμιοποίησης;;;\nΟκ, πρόκειται περί του ΑΥΤΟΝΟΗΤΟΥ που δεν μπορεί να θεωρηθεί από κανένα ως "δική" του πρόταση.\nΈλεος, αυτό ΔΕΝ είναι προγραμματική πρόταση.\nΑυτό, μάλιστα είναι ...πρόταση. Μήπως πρέπει να συνοδεύται και από πόσα ...Ευρώ;;; 30, 40, 100;;;\nΠολύ ωραία. Αυτό σημαίνει δύο πράγματα, ότι μαμά και μπαμπάς εργάζονται και δεν μπορούν να ασχοληθούν με την διαπαιδαγώγηση και την εκπαίδευση των παιδιών τους στο κομμάτι που τους ανήκει.\nΣτην περίπτωση δε που ο ένας δεν εργάζεται, ας πούμε η μαμά, θα επιτρέψει το μέτρο ...ανεμπόδιστα το "shoping".\nΈχει αρκετή ειρωνεία αυτή μου η παρατήρηση, αλλά αυτό είναι γιατί με απασχολεί το τι γίνεται έστω και τη μισή μέρα στα Νηπιαγωγεία και τα Δημοτικά. Τι άνθρωποι και σε ποιές αντικειμενικές συνθήκες "ετοιμάζονται" στα σχολεία με τις τσιμεντένιες αυλές, τις βρώμικες τουαλέτες, το παιδαγωγικό σύστημα των "βαθμών" και της "τιμωρίας", του ανύπαρκτου επαρκώς εκπαιδευμένου και ικανοποιητικού αριθμού παιδαγωγών και δασκάλων, της ανύπαρκτης προληπτικής ιατρικής....\nΑυτή η πρόταση είναι η ίδια με την προηγούμενη, μόνο που περιλαμβάνει και κάποιες ακατανότητες από μόνες τους έννοιες...:\n........ "με τη βοήθεια των γονέων";;;,\n..........της Τοπικής Αυτοδιοίκησης !!! (έχει κανείς εμπιστοσύνη στον Παπαγεωργόπουλο και τον Νομάρχη Θεσσαλονικής; ,\n..........της τοπικής εκπαιδευτικής κοινότητας.... (ποιάς είπατε;;; πότε "έγραψε" αυτή η "κοινόητα" ένα σοβαρό άρθρο για την κατάσταση της εκπαίδευσης, πότε "απήργησε" για την απαράδεκτη κατάσταση... αν δεν ήταν και για τα ...30, 40, 100 Ευρώ;\nΠαλιά πρόταση. Ήταν καινούργια όταν πρωτοέγινε από τον Γιώργο Παπανδρέου πριν από 15 χρόνια. Τώρα ο υπολογιστής είναι σαν το τετράδιο... Και η δεξιά κυβέρνηση θα το κάνει... και αν δεν το κάνει... σχεδόν όλοι οι μαθητές θα έχουν ή ήδη έχουν κάποιου είδους πρόσβαση σε υπολογιστές.\nΣήμερα η ΠΡΟΤΑΣΗ είναι ΤΙ ΚΑΝΟΥΝ οι μαθητές με τους ΥΠΟΛΟΓΙΣΤΕΣ.\nΕδώ ισχύουν τα σχόλια για τους εργαζόμενους γονείς και τη σημασία που έχει η παιδαγωγική υπηρεσία σε ευαίσθητα και "παρθένα" νήπια. Ποιός και με ποιό τρόπο εγγυάται ότι οι υποδομές και το ανθρώπινο δυναμικό θα ανταπεξέλθουν σε αυτό το καθήκον.\nΔηλαδή συνεχίζουν να υπάρχουν ΤΕΙ;;;\n.... και με Αυτοδιαχείριση τι ακριβώς εννοούμε, οικονομική αυτοτέλεια; διοικητική αυτοτέλεια σε ...συνεργασία με την τοπική αυτοδιοίκηση, την ενγένει εκπαιδευτική κοινότητα;;; Ο αριθμός των εισαγομένων και η κατεύθυνση των σπουδών θα καθορίζεται από τις εκάστοτε πρυτανικές αρχές;;;\nΑλλά διευκρίνηση χρειάζεται η κοινωνική λογοδοσία. Ελπίζω να μην είναι κάτι σαν "λαϊκά" δικαστήρια.\nΚαι όταν μιλάμε για "αξιολόγηση", ελπίζω να μη σταματήσει επειδή κάτι αριμάνιοι τύποι, άλουστοι και ημιγράμματοι θεωρήσουν ότι θα χάσουν τη "δουλειά" τους και θα πάψουν να έχουν την ευθύνη να διδάσκουν σε νηπιαγωγεία, δημοτικά και πανεπιστήμια.... Βέβαια, τι λέω, αυτοί οι τύποι θα "σπάσουν" τις πόρτες των υπουργείων, θα "συγκρουστούν" με τα ΜΑΤ, τι δουλειά έχουν αυτοί με τα παιδιά και τα ...εκπαιδευτικά καθήκοντα. Ένα κομμάτι ψωμί θέλουν...\n... Από την πόλη έρχομαι και στην κορφή κανέλα!!!\nΤι είδους ΑΛΛΑΓΗ;\nΠέστο το ......., επιτέλους! ΕΛΕΥΘΕΡΗ ΕΙΣΑΓΩΓΗ ΣΤΑ ΠΑΝΕΠΙΣΤΗΜΙΑ\nΤίποτα το επαναστατικό. Μπορούσε να είναι η παράγραφος 13, εδάφιο 4α... στον τρόπο λειτουργίας των ΑΕΙ\nΠολύ πρωτότυπο και εντυπωσιακό...\n(Προφανώς αστειεύομαι...) Τρίτο ΕΛΕΟΣ\nΑυτονόητο ή κάνω λάθος;;; και αν είναι έτσι δεν χρειάζεται να είναι ένα ολόκληρο "σημείο"\nΕκτιμώ ότι είναι γενικό και αόριστο όταν προσδιορίζεται ως ποσοστό.\nΤι θα πει 5% του ΑΕΠ;; Το ΑΕΠ ανεβοκατεβαίνει..., μάλιστα με τις αλχημείες της κυβέρνησης της ΝΔ (και μάλλον και κάθε κυβέρνησης) είναι πλασματικό. Η δε διάθεση του 40% του Δ΄ΚΠΣ είναι ... τουλάχιστο ανεπιτυχής.\nΓια ποιό ποσό συγκεκριμένα μιλάμε από το Δ' ΚΠΣ; Πόσο από αυτό το ποσό είναι ήδη δεσμευμένο;;; Ποιές είναι οι πολιτικές που ΕΠΙΒΑΛΛΟΝΤΑΙ από την Ευρωπαϊκή Ένωση;;; Ξέρετε ΘΕΛΕΙ ΔΕΝ ΘΕΛΕΙ η όποια κυβέρνηση πρέπει να δαπανήσει το Δ' ΚΠΣ στην κατεύθυνση της κοινωνίας της γνώσης σύμφωνα με τις αρχές που ορίστηκαν στα Συμβούλια της Λισσαβώνας και του Γκαιτεμποργκ....\nΠρέπει να χαρτογραφηθούν οι ανάγκες της αποτελεσματικής, κοινωνικά δίκαιης και ποιοτικά υψηλής ΕΚΠΑΙΔΕΥΣΗΣ του 21ου αιώνα.\nΝα αποτιμηθούν, να προϋπολογισθούν και στη συνέχεια να τεθούν ΩΣ Εθνικός Στόχος. Και αυτός ναι μπορεί να είναι ένας Εθνικός Στόχος.\nΚαι αν αυτό που χρειάζεται η ΠΑΙΔΕΙΑ, το μέλλον της χώρας και των ΠΟΛΙτών της είναι 10%, τότε 10% για την ΠΑΙΔΕΙΑ.\nΜε δημοψήφισμα. Αυτός είναι λόγος για να γίνει δημοψήφισμα.\nΘέλεις να βάλεις το χέρι στην "τσέπη" για το ΜΕΛΛΟΝ της χώρας, Ελληνικέ Λαέ, απάντησε με ένα ΝΑΙ ή ένα ΟΧΙ... για να έχεις τα οφέλη και τις συνέπειες του...\nΖητώ συγγνώμη, από τους αναγνώστες, υποστηρικτές ή όχι αυτού του "προγράμματος" των 15 σημείων για τον τρόπο με τον οποίο έκανα τις παρατηρήσεις μου.\nΉταν μια "αυθόρμητη" προσέγγιση που θέλει έστω και με τη λογική του "δικηγόρου του διαβόλου" να συμβάλλει σε ένα πραγματικό διάλογο που θα ΟΔΗΓΗΣΕΙ σε ΑΝΑΤΡΕΠΤΙΚΕΣ και ΟΥΣΙΑΣΤΙΚΕΣ ΠΡΟΤΑΣΕΙΣ ενδεχομένως με την ευκαιρία αυτού του Συνεδρίου, ενδεχομένως ύστερα από ενδελεχή μελέτη αργότερα.\nΘΕΛΟΥΜΕ ένα διαφορετικο και καλύτερο εκπαιδευτικό σύστημα που να λαμβάνει υπόψη τον ΑΝΘΡΩΠΟ που παραλαμβάνει από τους πρώτους μήνες της ζωής του, ως τον ΠΟΛΙτη που παραδίδει (ή και συνεχώς επιμορφώνει) στην κοινωνία. Αυτό θα γίνει εφικτό μόνο αν συνειδητοποιηθεί ο βαθμός στον οποίο ΠΑΡΑΓΟΝΤΕΣ του συστήματος που λειτουργεί και θα επιχειρηθεί να μεταλλαχθεί ΕΙΝΑΙ ΜΕΡΟΣ ΤΟΥ ΠΡΟΒΛΗΜΑΤΟΣ.\nΘΕΛΟΥΜΕ ένα εκπαιδευτικό σύστημα βασισμένο σε θεμελιώδεις αρχές όπως αυτή της ΕΛΕΥΘΕΡΙΑΣ, της ΣΥΛΛΟΓΙΚΟΤΗΤΑΣ, της ΠΟΙΟΤΗΤΑΣ, που να είναι στραμένο στο μέλλον όχι απλά της εργασίας αλλά της ΚΟΙΝΩΝΙΑΣ.\nΘΕΛΟΥΜΕ ένα σύστημα που να ΑΞΙΟΛΟΓΕΙΤΑΙ διαρκώς σε σχέση με όλους τους παράγοντες και τις συνθήκες από τις οποίες εξαρτάται η αποδοτικότητα του. Άνθρωποι, υπηρεσίες, υποδομές, κοινωνικός έλεγχος, χρηματοδοτήσεις σε ένα σφαιρικό, μελετημένο, προϋπολογισμένο πλαίσιο.\nΘΕΛΟΥΜΕ ένα εκπαιδευτικό σύστημα που να αναγνωρίζεται ως ΘΕΜΕΛΙΩΔΕΣ ΔΙΚΑΙΩΜΑ από την πολιτεία και να ΕΚΠΛΗΡΩΝΕΤΑΙ ως τέτοιο σε όλους τους ΠΟΛΙτεΣ.\npapanotas έγραψε: quot;]Όλοι γνωρίζουμε ότι χρειάζεται βαθειά μεταρρύθμιση για να βγει η παιδεία από το τέλμα και να βρει τον βηματισμό της με εκείνων των χωρών όπου προσφέρεται ουσιαστική και υψηλής ποιότητας μόρφωση.\n[b]Ελαχιστα και απλά τα βασικά χαρακτηριστικά[/b]\nDimKaramitsas Την / Το 9/2/2008, 11:24\n[justify] Για μένα η μεταρρύθμιση ξεκινά από την ευχαρίστηση της γνώσης.\nΓια μένα το σχολείο έχει να δώσει μία μόνο απλούστατη διαδικασία : ΑΝΑΛΥΣΗ & ΣΥΝΘΕΣΗ (+ το που υπάρχει η πληροφορία).\nΤο σχολείο πρέπει να προετοιμάζει Ανθρώπους που μπορούν να αναλύσουν και να συνθέσουν.\nΟχι στην λογική προετοιμασίας εξαρτημάτων της παραγωγικής διαδικασίας.\nΠρώτα Ανθρώπους με κρίση, αυτοί θα μεγαλουργήσουν και στην συνέχεια.\nΣτο σημερινό σύστημα οι άριστοι μαθητές (δυστυχώς υπήρξα ένας από αυτούς) είναι στην πραγματικότητα παιδιά - φυτά, έτοιμα να μπουν στην κρεατομηχανή της παραγωγής, άκριτα και αποδεχόμενα το κάθετί ως δεδομένο και αξιωματικό.\nΕνα δημοκρατικό σοσιαλιστικό κόμμα δεν μπορεί να ταυτίζεται με την ανταγωνιστική κρεατομηχανή του σχολείου εξεταστικού κέντρου.\nΟ πρόεδρος του ΠΑΣΟΚ ως υπουργός Παιδείας έχει δώσει τις εξετάσεις του.\nΩς πρόεδρος του ΠΑΣΟΚ πριν από λίγες ημέρες μας ενέπνευσε με όσα είπε.\nJF Την / Το 9/2/2008, 17:11\nΟι εισηγήσεις για το "Ακοικτό Σχολείο", οι οιποίες αποτέλεσαν το μπούσουλα για το πρόγραμμα του ΠΑΣΟΚ εννόψει Εθνικών Εκλογών 2007, ήταν ένα αποτέλεσμα έργου ορισμένων Τεχνοκρατών, οι οποίοι όμως μάλλον μικρή επαφή έχουν με την πραγματικότητα. Μιλούσαν λχ για το κτιριακό πρόβλημα των σχολείων, το οποίο έλεγαν πως έχει λήθεί στο μεγαλύτερο μέρος του και τόνιζαν πως υπάρχει ως θέμα τώρα η Διαμόρφωση των χώρων αυλής...\nΗ Θεσσαλονίκη έχει σήμερα 52% διπλοβάρδια, σχολεία με Αμίαντο, σχολεία-φυλακές με ενοίκια χιλιάδων ευρώ, σχολεία-κοντέινερ..\nΑυτά είναι αποτέλεσμα πολιτικής του σοσιαλιστικού ΠΑΣΟΚ\nΣαφώς και γίνανε έργα.. όμως ήταν λίγα για μια Ελλάδα που ήθελε να είναι μπροστά..\nΦτάσαμε σήμερα και ως Γονιοί ενός μωρού 10 μηνών Πληρώνουμε τα Εμβόλια του, διότι η Πολιτεία έχει καθορίσει στο Εθνικό Πρόγραμμα Εμβολιασμού ορισμένα ως επιδοτούμενα (4-6) και έτσι ο Νέος Έλληνας Πολίτης θα πρέπει να ψάξει να βρει από μόνος του πως θα επιβιώσει΄..\nΤο Κράτος μας δίνει 15€ το μήνα ως Επίδομα Παιδιού και μόνο το 1 εμβόλιο του, ως συμμετοχή στο Ταμείο Περίθαλψης, στοιχίζει 20€. Πάνες, γάλατα και λοιπά πλήρωνε εσύ...\nΥποχρεωτικό το Νηπιαγωγείο και πλήρωνε εσύ τη κακή πολτική του Κράτους να μήν έχει τις υποδομές σε κτίρια και αίθουσες..\nΩς προς τις Αμοιβές στους Εκπαιδευτικούς; Δουλεύω 9 χρόνια, με 1 παιδί, με 2 πτυχία ΠΕ και εξειδικευσεις και λαμβάνω 1220€.\nΠαραοικονομία δεν κάνω...\nΑς ακούσω από το ΠΑΣΟΚ που Οραματιζόμαστε ΤΙ ΘΑ ΑΛΛΑΞΕΙ για την ΟΙΚΟΓΕΝΕΙΑ, το ΠΑΙΔΙ και το Επίπεδο Διαβίωσης-Αξιοπρέπειας μας...\nDimKaramitsas Την / Το 12/2/2008, 09:34\nΠικρές Αλήθειες από τον JF\nΣτοπ στο ΠΑΣΟΚ των "λογιστάδων"\nΝΑΙ στο ΠΑΣΟΚ του Ανθρώπου\nOrestis Την / Το 12/3/2008, 16:35\nΕίναι αλήθεια ότι το σημερινό σχολείο το μόνο που κάνει είναι να βάζει τους μαθητές σε μια λογική ανταγωνισμού με τελικό στόχο την εισαγωγή στο πανεπιστήμιο.\nΑντιθέτως θα έπρεπε το σχολείο να προωθεί την αγάπη για τη γνώση, τη δίψα για μάθηση και την περιέργια. Και φυσικά η πρόσβαση στα πανεπιστήμια να ήταν ελεύθερη. Η ελεύθερη πρόσβαση στα πανεπιστήμια όμως υπενθυμίζω όμως ότι θέλει πολλά λεφτά! Είναι έτοιμη η πολιτεία να βάλει το χέρι στην τσέπη;\nΓια να επιστρέψω όμως στον σωστό προσανατολισμό του σχολείου, για να μάθουμε στα παιδιά να αγαπάνε το διάβασμα και να εκφράζουν δημιουργικά τις ανησυχίες και την περιέργιά τους, θα πρέπει να αφήσουμε το δάσκαλο να εκφράσει κι αυτός τις ικανότητές του και να μην τον βλέπουμε σαν ρομποτάκι που εκτελεί πιστά τις διεργασίες που ορίζει ο εγκέφαλος (υπουργείο).\nΑυτό δε σημαίνει απαραίτητα ανοιχτό, αυτοδύναμο σχολείο. Νομίζω ότι το ΠΑΣΟΚ κάνει λάθος σε αυτό. Αντιγράφει σε μεγάλο βαθμό το μοντέλο παιδείας της Β. Ευρώπης. Εκεί όμως υπήρχαν μεγάλες αντιθέσεις, κυρίως ένα θρησκευτικό μωσαϊκό, οπότε και για να ηρεμήσουν τα πνεύματα, αναπτύχθηκε το μοντέλο του ανοιχτού-αυτοδύναμου σχολείου κι έτσι εμφανίστηκαν καθολικά, μουσουλμανικά, προτεσταντικά, δημοτικά, κτλ κτλ σχολεία για να εκφράζονται όλες οι κοινότητες.\nΣτην Ελλάδα κάτι τέτοιο δεν είναι απαραίτητο! Στην Ελλάδα η εθνική ομοιομορφία είναι πάρα πολύ μεγάλη. Επομένως ευνοείται η ανάπτυξη ενός ομοιόμορφου σχολείου. Δεν είναι κακό να αποφασίζεται κεντρικά το τι θα διδαχτεί. Κακό είναι να αποφασίζεται και κεντρικά το πως θα διδαχθεί. Γιατί αυτό έχει άμεση συνέπεια στη δεκτικότητα του μαθητή ή όχι.\nΠερισσότερη αυτονομία και ελευθερία στο δάσκαλο, λοιπόν, και όχι τυφλή αντιγραφή μοντέλων που επειδή πέτυχαν κάπου δε σημαίνει ότι θα πετύχουν κι εδώ.


Ημερολόγιο ενός πατέρα: Βίντεο και ρεπορτάζ από την εισβολή στην ΕΡΤ\nΒίντεο και ρεπορτάζ από την εισβολή στην ΕΡΤ\nΡεπορτάζ από το alfavita\nΔύο τραυματίες ωρομίσθιοι έξω απο τη ΝΕΤ\nΣύμφωνα με δήλωση της Αγγελικής Φατούρου, μέλους του ΔΣ της ΟΛΜΕ, αυτή τη στιγμή οι αδιόριστοι εκπαιδευτικοί κάνουν διαδήλωση στην Αγία Παρασκευή. Το μέλος του ΔΣ της ΟΛΜΕ Αγγελική Φατούρου δήλωσε ότι "είναι απαράδεκτη η παρουσία και η χρήση βίας των αστυνομικών δυνάμεων απέναντι στους εκπαιδευτικούς οι οποίοι απλά ζητούσαν να εκφράσουν και αυτοί την άποψή τους στην εκπομπή που θα μιλούσε η υπουργός παιδείας".\nΗ πρόεδρος της Πανελλήνιας Ενωσης Αδιόριστων Εκπαιδευτικών (ΠΕΑΕ) Χρυσούλα Παπαγεωργίου δήλωσε ότι "φτάσαμε στο ραδιομέγαρο της ΕΡΤ δεκάδες αδιόριστοι εκπαιδευτικοί και ανεβήκαμε στον πρώτο όροφο απαιτώντας να παρέμβουμε με μία δίλεπτη δήλωση στην εκπομπή που θα μιλούσε η Αννα Διαμαντοπούλου. Στον πρώτο όροφο μας περίμεναν ΜΑΤ που επιτέθηκαν απρόκλητα, χτύπησαν με απίστευτη βιαιότητα πολλούς συναδέλφους εκ των οποίων δύο σοβαρά, στο κεφάλι και τα πλευρά".\nΣήμερα μετά τις 9 το βράδυ αδιόριστοι ωρομίσθιοι και αναπληρωτές συγκεντρώθηκαν έξω από τη ΝΕΤ όπου είχε προγραμματιστεί μία εκπομπή συνέντευξη της υπουργού Παιδείας Αννας Διαμαντοπούλου. Οι αδιόριστοι εκπαιδευτικοί ζήτησαν να παρέμβουν στην εκπομπή, να γίνει συζήτηση με την υπουργό όμως απωθήθηκαν από την αστυνομία. Στη συμπλοκή αυτή τραυματίστηκαν δύο ωρομίσθιοι καθηγητές ο ένας στο κεφάλι και ο άλλος στα πλευρά από το ξύλο της αστυνομίας.\nΤο δελτίο ειδήσεων της ΝΕΤ διακόπηκε, οι αδιόριστοι προσπάθησαν να προσεγγίσουν την παρουσιάστρια των ειδήσεων Χούκλη για να πουν τις απόψεις τους. Μετά τη διακοπή του δελτίου ειδήσεων οι συγκεντρωμένοι αδιόριστοι αρνήθηκαν να αποχωρήσουν και ζητούν να μιλήσουν και να ακουστούν οι απόψεις τους. Μέχρι τις τελευταίες πληροφορίες που φτάνουν στην alfavita.gr οι αδιοριστοι εκπαιδευτικοί παραμένουν στο στούντιο της ΝΕΤ παρά την επίθεση που δέχτηκαν από τη αστυνομία.\nΟι αδιόριστοι ωρομίσθιοι και αναπληρωτές εκπαιδευτικοί καλούν σε συγκέντρωση συμπαράστασης αυτή τη στιγμή έξω από το ραδιομέγαρο της ΝΕΤ.\nΞΥΛΟ ΚΑΙ ΑΛΗΘΕΙΕΣ\nΟ κόσμος είδε το πρώτο βίντεο. Μια ομάδα μαχητικών εκπαιδευτικών, πρωτοπόρων στην τάξη, στο σχολείο και στους αγώνες, να βιντεοσκοπείται από το κρατικό κανάλι για να ακουστούν οι απόψεις της. Απόψεις όχι τυχαίες, αλλά βγαλμένες μέσα από τη «φωτιά» των κινητοποιήσεων στο χώρο της Παιδείας, ξαναδουλεμένες μέσα στην όξυνση της κρίσης και των νομοθετικών «τομών» του Υπ. Παιδείας.\nΟι εκπαιδευτικοί αυτοί δεν περίμεναν την ηλεκτρονική διαβούλευση από το σπιτικό τους υπολογιστή αλλά ζήτησαν να κάνουν μια ζωντανή παρέμβαση στην εκπομπή, που θα παρουσίαζε την Υπ. Παιδείας και τις εκπαιδευτικές της «καινοτομίες». Να υπενθυμίσει ότι μια από τις «καινοτομίες» αυτές είναι και το πέταγμα χιλιάδων εκπαιδευτικών στο δρόμο, απαραίτητο αξεσουάρ του σχολείου της αγοράς, που προωθείται από το Υπουργείο. Εμφανής απόδειξη της δημοκρατικότητας της ΕΡΤ, του Υπ. Παιδείας, του Υπ. «Προστασίας» του πολίτη και άλλων θεσμών της κοινωνίας ήταν το ματωμένο καρούμπαλο του εκπροσώπου των καθηγητών, η λαχανιασμένη του φωνή, το αναστατωμένο πρόσωπο μετά την πάλη με τους ροπαλοφόρους «προστάτες» του.\nΜετά, έπαιξε το δεύτερο βίντεο. Το τι είπε η Υπουργός Παιδείας σε αυτό αξίζει μια μακροσκελή ανάλυση και απάντηση. Βέβαια, οι εκπαιδευτικοί ξέρουν ότι αν τους είχε απέναντι ως συζητητές θα έκαναν «σκόνη» τα όσα είπε περί σχολείου. (Γι΄ αυτό και δεν ήθελε διάλογο)! Εμείς ας σταθούμε σε ένα και μόνο σημείο, μια όντως μεγάλη αλήθεια, το σημαντικότερο στοιχείο της «εκπαιδευτικής» μεταρρύθμισης, τόσο κατά τα λόγια της Υπουργού όσο και κατά τη δική μας κρίση (με εντελώς αντίθετη, εννοείται, αξιολόγηση): στην ΑΛΛΑΓΗ ΤΟΥ ΠΡΟΓΡΑΜΜΑΤΟΣ ΣΠΟΥΔΩΝ στα σχολεία. Αναφέρθηκε στο περιεχόμενο των μαθημάτων, στο «ζουμί» της εκπαιδευτικής διαδικασίας.\nΗ Υπουργός είπε ότι θα αντικαταστήσει το υπάρχον Πρόγραμμα Σπουδών με ένα άλλο, που δεν θα καθορίζει το μάθημα με το νι και με το σίγμα, αλλά θα ορίζει στόχους για μάθηση, τους οποίους ο κάθε εκπαιδευτικός θα υπηρετεί με το δικό του τρόπο, ανάλογα με τις δυνατότητες, τις ανάγκες της τάξης του κλπ. Και, μάλιστα, χωρίς παπαγαλία.\nΚατ΄ αρχήν, η κατάργηση της αποστήθισης μπορεί να γίνει με το οποιοδήποτε πρόγραμμα σπουδών. Απαιτεί μια άλλη κουλτούρα διδασκαλίας και μάθησης, η οποία, κυρίως στην Ελλάδα, καθορίζεται από τις διαβόητες εισαγωγικές εξετάσεις στα Πανεπιστήμια, τις «κονσέρβες» των φροντιστηρίων, τη βαθμοθηρία κλπ.\nΔεύτερο, οι ίδιες αρχές είχαν αναγγελθεί, νομοθετηθεί και τεθεί σε υλοποίηση από προηγούμενο Υπ. Παιδείας του ΠΑΣΟΚ, τον κ. Ευθυμίου. Τότε μίλησαν για Πλαίσιο Προγράμματος Σπουδών και, μάλιστα, διαθεματικό, για περιγραφή στόχων και ευελιξία των εκπαιδευτικών, για υλικά από τα νέα σχολικά βιβλία αλλά και εξωσχολικά, το Ίντερνεντ, εγκυκλοπαίδειες κλπ. Τι έγινε αυτή η κοσμογονία; Αξιολογήθηκε και θεωρήθηκε ανεπαρκής ή η νέα Υπουργός Παιδείας, ανταγωνίστρια του προηγούμενου (του ίδιου κόμματος), θα βάλει τα ίδια ρούχα στο Μανωλιό;\nΌχι, τα παραπάνω ισχύουν μόνο δευτερευόντως, Το κύριο είναι ότι τώρα, με μεγαλύτερη αποφασιστικότητα, θα προσπαθήσουν να υλοποιήσουν το σχέδιο της ΔΙΑΦΟΡΟΠΟΙΗΣΗΣ ΤΟΥ ΠΕΡΙΕΧΟΜΕΝΟΥ ΤΩΝ ΜΑΘΗΜΑΤΩΝ ΑΠΟ ΣΧΟΛΕΙΟ ΣΕ ΣΧΟΛΕΙΟ. Αυτή η διαφοροποίηση δε θα αφορά σε διαφορετικά παραδείγματα και προβλήματα, με τα οποία διαφορετικοί εκπαιδευτικοί θα διδάξουν σε διαφορετικές συνθήκες το ΙΔΙΟ γνωστικό αντικείμενο, όπως τη διαίρεση, τη ρύπανση του περιβάλλοντος, την κλίση των ρημάτων. Η ΔΙΑΦΟΡΟΠΟΙΗΣΗ ΤΟΥ ΠΕΡΙΕΧΟΜΕΝΟΥ ΤΩΝ ΜΑΘΗΜΑΤΩΝ, ΤΗΝ ΟΠΟΙΑ ΘΕΛΟΥΝ ΝΑ ΕΦΑΡΜΟΣΟΥΝ, ΘΑ ΕΙΝΑΙ ΔΙΑΦΟΡΟΠΟΙΗΣΗ ΣΤΗΝ ΕΠΙΛΟΓΗ ΚΑΙ ΤΟ ΕΠΙΠΕΔΟ ΤΩΝ ΓΝΩΣΕΩΝ ΜΕΣΑ ΣΤΟ ΙΔΙΟ ΜΑΘΗΜΑ Η ΣΤΗΝ ΙΔΙΑ ΤΗΝ ΕΠΙΛΟΓΗ ΤΩΝ ΜΑΘΗΜΑΤΩΝ.\nΕτσι, σε κάποιο σχολείο «αυξημένης αυτονομίας» θα διδάσκονται πιο απαιτητικά Μαθηματικά, Γλώσσα ή Φυσική σε σχέση με ένα άλλο. Επίσης, σε ένα θα διδάσκεται προχωρημένη Χημεία ενώ σε κάποιο άλλο μια «διαθεματική σούπα» μελέτης περιβάλλοντος με κάποιες χρηστικές (επιφανειακές) «γνώσεις» Χημείας (αλά ΣΔΕ σήμερα). Το πιο επικίνδυνο: θα δίνεται η ΔΥΝΑΤΟΤΗΤΑ ΕΠΙΛΟΓΗΣ ΤΟΥ ΣΧΟΛΕΙΟΥ από τους γονείς ανάλογα με τα μαθήματα που προσφέρει, ώστε να καλύπτει την εκπαιδευτική ανισότητα με το «ιερό δικαίωμα της ελεύθερης απόφασης» μαθητών και γονιών. Αυτό το μοντέλο λειτουργεί εδώ και πολλά χρόνια κύρια στον αγγλοσαξονικό αλλά και στο σκανδιναβικό χώρο.\nΟι παραπάνω αλλαγές θα έχουν και μια οργανωτική βάση: τη δυνατότητα και ανάγκη κάθε σχολείου να «συνδεθεί» με την «αγορά» και να βρει κανάλια συμπλήρωσης της ανεπαρκούς δημοτικής («Καλλικράτης») χρηματοδότησής του. Ποια τα αποτελέσματα:\nΠρώτο: η μεγαλύτερη δυνατή υποταγή του σχολείου στα άμεσα συμφέροντα κάθε επιχειρηματία και η υποβάθμιση της Παιδείας σε «κατάρτιση», σε εκμάθηση επιφανειακών και βραχύχρονων «δεξιοτήτων», που θα παλιώνουν με την παραμικρή αλλαγή της τεχνολογίας, χωρίς τα στέρεα θεμέλια τα οποία εξασφαλίζει η θεμελιακή, γενική Μόρφωση.\nΔεύτερο: μια ραγδαία πόλωση μεταξύ σχολείων ανάλογα με το γεωγραφικό τους χώρο, την κοινωνική καταγωγή των μαθητών τους, τις διαθέσεις των τοπικών επιχειρηματιών κλπ. Ο ενιαίος χαρακτήρας (όσος έχει απομείνει) της βασικής υποχρεωτικής εκπαίδευσης θα υποστεί το τελευταίο και συντριπτικό χτύπημα.\nΑυτή είναι η ΜΕΓΑΛΗ ΑΛΗΘΕΙΑ που εκστόμισε η κα Υπουργός στην εκπομπή. Μετά ήρθε η περιποίηση των «προστατών» στους εκπαιδευτικούς. Βλέπετε, απαγορευμένη είναι η σωματική τιμωρία των μαθητών, όχι και των δασκάλων!\nΓι΄ αυτό πρέπει να ανοίξουμε το πρόβλημα της Παιδείας σε όλο το λαό! Για αυτό πρέπει να συνδέσουμε τους κλαδικούς μας αγώνες με τους αγώνες για τη ΜΟΡΦΩΣΗ και τη ΔΟΥΛΕΙΑ όλων των νέων. ΓΙ΄ ΑΥΤΟ ΚΑΙ ΚΛΕΙΝΟΥΜΕ ΤΑ ΣΧΟΛΕΙΑ ΜΕ ΤΙΣ ΑΠΕΡΓΙΕΣ ΜΑΣ: ΓΙΑ ΝΑ ΤΑ ΑΝΟΙΞΟΥΜΕ ΣΤΟ ΦΩΣ!\nΑναρτήθηκε από kostasst στις 10:42 μ.μ.\nΟ Γιωργάκης πρόεδρος, ο δολοφόνος αντιπρόεδρος της...\nΜια ανάσα: Η Μεσόγειος που μοιραζόμαστε...\nΑνακοίνωση της Μουσουλμανικής Ένωσης Ελλάδας\nΈνα ποίημα για τη Γάζα\nΟι Έλληνες επιβάτες\nΤα διεθνή μέσα ενημέρωσης για την επίθεση\nΔέκα νεκροί και εξήντα τραυματίες σύμφωνα με τους ...\nΣε ποια καράβια είναι οι Έλληνες ακτιβιστές\nΈνα καράβι για τη Γάζα: Πρόσκληση σε τσάι;\nΈνα καράβι για τη Γάζα: Που κρύβεται η Ελληνική Κυ...\nΑιματηρή επίθεση των Σιωνιστών στο Στόλο της Ελευθ...\nΕπιστολή μαθητή στην υπουργό Παιδείας\nΕικόνες και σκέψεις από την εκδήλωση του Μετώπου σ...\nΤάδε έφη Κασσάνδρα\nΟικονομική κρίση και διατροφικές συνήθειες -μεγάλη...\nΑίσχος: Εκτός φυλακής Κορκονέας- Σαραλιώτης;\nΜέτωπο -Αλλά πώς;\nΘα παρέμβει επιτέλους εισαγγελέας για τον Βγενόπου...\nΕργασία μέχρι θανάτου και στο δρόμο με ψίχουλα για...\nΌχι στον Καλλικράτη!\nΠΑΥΣΗ ΠΛΗΡΩΜΩΝ - ΕΞΟΔΟΣ ΑΠΟ ΤΟ ΕΥΡΩ!\nΈνας στο κελί -Χιλιάδες στο τυρί!\nΦιλανθρωπική συναυλία για τον Τόλη Βοσκόπουλο: Παρ...\nΚόβουν τα αναλγητικά οι ανάλγητοι!\nΣιγά μην παραιτηθεί η Διαμαντοπούλου!\nΆννα Διαμαντοπούλου: Δεν παραιτούμαι!\nΠαραιτείται η Διαμαντοπούλου; Χάνει η Παιδεία το ....\nΗ "Κουβελιάδα" των ΜΜΕ\nΌλοι στα ...Playmate\nΠαραμυθώνιος στην Αθήνα\nΤι θέλουν τα παιδιά από τους γονείς τους;\nΥποκρισία χωρίς όρια! Μπίζνες στο γιαλό...\nΟ Γιωργάκης στη Λαμία: Μέλη του ΠΑΣΟΚ τον προφύλαξ...\nΟ Γιωργάκης στα χνάρια της Τζούλιας!\nΘα μας κάνει ένα σεμινάριο ο Πρόεδρος της Δημοκρατ...\nΟ Παπανδρέου στη Λαμία: Θα υπάρξουν κινητοποιήσεις...\n"ΔΕ ΘΕΛΩ ΝΑ ΔΟΥΛΕΥΩ ΑΛΛΟ ΓΙΑ ΤΟ MICKEY MOUSE!"\nΜια καταπληκτική ταινία παιδιών της πρώτης δημοτικ...\nΟ Παπανδρέου στη Λαμία: Ας του δείξουμε πως είναι ...\nΓιωργάκης στη Λαμία. Ο λαός ετοιμάζεται να του δεί...\nΟ Γιωργάκης και η πορτοκαλάδα (από πορτοκάλι!)\n...Το Κόκκινο Παραμύθι συνεχίζεται...\nΓύρισαν τα στεφάνια των πολιτικών!!!\nΠνίγηκε στο Ρήνο η Μέρκελ: Γιωργάκη το Αιγαίο σε π...\nΔημοσκόπηση -σοκ για την Κατοχική Κυβέρνηση ΔΝΤ- Π...\n«Ο ρόλος των μπαμπάδων σήμερα» στον Ελληνικό Κόσμο...\nΟι δυο νεκροί μιας πορείας και οι ένοχοι που δεν β...\nΠΑΣΟΚ - ΛάΟΣ στην εξουσία... Όμως υπάρχει και φιλό...\nΟι δυνάμεις Κατοχής εισβάλλουν σε σπίτια!\nΤα ΜΑΤ σπάνε τις βιτρίνες!\nΟι δυνάμεις κατοχής εισέβαλαν στο Στέκι Μεταναστών...\nΥπάλληλος της MARFIN στέλνει σε όλους μας ένα συντ...\nΗ ... οικονομική διάσταση τις εισβολής στην ΕΡΤ\nΦωτογραφίες από την εισβολή στην ΕΡΤ: Ομερτά τέλος...\nΗ εισβολή των αδιόριστων στην ΕΡΤ στο Mega\nΤα ΜΑΤ προστατεύουν την... ενημέρωση στην ΕΡΤ\nΠως κόπηκε το δελτίο ειδήσεων της ΕΡΤ στον αέρα\nΤο βίντεο με τη δήλωση των αδιόριστων εκπαιδευτικώ...\nΧαρά να σε γιαούρτωνα!\nΤα καψούρικα της κρίσης/ χωρίς σχόλια


Ανεμιστηρας Ορθοστατης 45w Tristar Ve-5890 - Ανεμιστηρες (HAP.003781)\nΑρχική > Ηλεκτρικές συσκευές > Ανεμιστήρες > ΑΝΕΜΙΣΤΗΡΑΣ ΟΡΘΟΣΤΑΤΗΣ 45W TRISTAR VE-5890\nΜείνετε δροσεροί τις ζεστές μέρες του καλοκαιριού με τον ανεμιστήρα ορθοστάτη Tristar. Με έναν ισχυρό αλλά αθόρυβο κινητήρα 45 Watt και διάμετρο 16 ιντσών, αυτός ο ανεμιστήρας θα σας φέρει δροσιά. Διαθέτει τρεις διαφορετικές ρυθμίσεις ταχύτητας, ώστε να μπορείτε να επιλέξετε τη ροή αέρα που σας βολεύει περισσότερο. Επίσης ρυθμιζόμενο σε ύψος για το πιο βέλτιστο αποτέλεσμα ψύξης.\n- Ισχυρός κινητήρας 45 Watt για άνεμο ψύξης.\n- Τρεις ρυθμίσεις ροής αέρα για άνεση.\n- Εύκολο ρυθμιζόμενο ύψος 106 έως 135 εκατοστά.\n- Εύρος ταλάντωσης 85 μοίρες έτσι δροσίζει ένα ολόκληρο δωμάτιο.\n- Ασφαλές στη χρήση με αντιολισθητικά πόδια και προστασία από υπερθέρμανση.\nΕπίπεδο θορύβου: 53.48 dB.\nΑΝΕΜΙΣΤΗΡΑΣ ΟΡΘΟΣΤΑΤΗΣ 45W TRISTAR VE-5890 (HAP.003781)\n39.99 36.90 €\n• Επίπεδο θορύβου: 53.48 dB.\nΑΝΕΜΙΣΤΗΡΑΣ ΟΡΘΟΣΤΑΤΗΣ 45W TRISTAR VE-5890 HAP.003781 HAP.003781 TRISTAR TRISTAR ΑΝΕΜΙΣΤΗΡΕΣ Κατηγορία: ΑΝΕΜΙΣΤΗΡΕΣ •TRISTAR στην κατηγορία ΑΝΕΜΙΣΤΗΡΕΣ Μείνετε δροσεροί τις ζεστές μέρες του καλοκαιριού με τον ανεμιστήρα ορθοστάτη Tristar. Με έναν ισχυρό αλλά αθόρυβο κινητήρα 45 Watt και διάμετρο 16 ιντσών, αυτός ο ανεμιστήρας θα σας φέρει δροσιά. Διαθέτει τρεις διαφορετικές ρυθμίσεις ταχύτητας, ώστε να μπορείτε να επιλέξετε τη ροή αέρα που σας βολεύει περισσότερο. Επίσης ρυθμιζόμενο σε ύψος για το πιο βέλτιστο αποτέλεσμα ψύξης.Χαρακτηριστικά: - Ισχυρός κινητήρας 45 Watt για άνεμο ψύξης. - Τρεις ρυθμίσεις ροής αέρα για άνεση. - Εύκολο ρυθμιζόμενο ύψος 106 έως 135 εκατοστά. - Εύρος ταλάντωσης 85 μοίρες έτσι δροσίζει ένα ολόκληρο δωμάτιο. - Ασφαλές στη χρήση με αντιολισθητικά πόδια και προστασία από υπερθέρμανση. • Ισχύς: 45 W.• Τροφοδοσία: 50-60 Hz, 220-240V.• Επίπεδο θορύβου: 53.48 dB.• Μήκος καλωδίου: 1.65 m.• Διάμετρος: 40 cm.• Χρώμα: Λευκό.• Εγγύηση: 1 χρόνος. DOA 7 ημερών ΑΝΕΜΙΣΤΗΡΑΣ ΟΡΘΟΣΤΑΤΗΣ 45W TRISTAR VE-5890


Πλατανιάς-Αναγ. Γιαννιτσών 3-0: Η συνέντευξη τύπου - Flashnews.gr\nΠλατανιάς-Αναγ. Γιαννιτσών 3-0: Η συνέντευξη τύπου\nΤο δίκαιο της επικράτησης της ομάδας του επί της Αναγέννησης Γιαννιτσών επεσήμανε στις δηλώσεις του ο Τιμόθεος Καβακάς.\nΌπως είπε ο προπονητής του Πλατανιά: «Ξεκινήσαμε επιτέλους στο πρωτάθλημα μετά από μία διακοπή σχεδόν τριών εβδομάδων. Σαφώς και όλες οι ομάδες είναι επηρεασμένες από αυτή τη διακοπή. Για το συγκεκριμένο παιχνίδι ξέραμε πάρα πολύ καλά ότι είχαμε ν’ αντιμετωπίσουμε μία πολύ δύσκολη ομάδα που εκτός έδρας έχει πετύχει 4 νίκες, έχει κάνει 2 ισοπαλίες κι έχει χάσει μόλις μία φορά. Δεν είναι καθόλου τυχαία η πορεία που έχει κάνει. Αυτό άλλωστε φάνηκε και στο σημερινό παιχνίδι. Στα πρώτα 30 λεπτά, αν και είχαμε τον έλεγχο του παιχνιδιού, δεν καταφέραμε να δημιουργήσουμε συνεργασίες που θα μας επέτρεπαν να κάναμε την κλασική ευκαιρία. Η δουλειά που κάνει ο Σπύρος (σ.σ. Μπαξεβάνος) είναι ακόμα πιο σημαντική γιατί εργάζεται σε μία ομάδα που έχει προβλήματα, με νέα παιδιά και αυτό που έχει καταφέρει, είναι άξιο αναφοράς. Επειδή τον γνωρίζω προσωπικά, πρόκειται για έναν άνθρωπο που εργάζεται και ασχολείται πολύ σοβαρά με το επάγγελμά του. Κερδίσαμε δίκαια. Όσο περνούσε η ώρα, η ομάδα γινόταν και καλύτερη. Εμείς όλο αυτό το διάστημα της διακοπής δουλέψαμε πάρα πολύ. Δεν χαλαρώσαμε ούτε μία μέρα. Νομίζω ότι μόνο ένα ρεπό πήραν τα παιδιά αυτές τις 20 μέρες. Υπήρχαν διπλές προπονήσεις και πολύ δουλειά. Περάσαμε κάποια νέα στοιχεία τα οποία η ομάδα τα έβγαλε στο γήπεδο. Συνεχίζουμε… Μας περιμένει ένας Γολγοθάς στη συνέχεια, με πολλά παιχνίδια Κυριακή-Τετάρτη-Κυριακή. Καταλαβαίνετε ότι θα πρέπει να ‘μαστε πολύ συγκεντρωμένοι σε αυτό που κάνουμε και να μην χαλαρώσουμε σε καμία περίπτωση».\nΠριν από τον κ. Καβακά, δηλώσεις είχαν υπάρξει από τον τεχνικό της Αναγέννησης, Σπύρο Μπαξεβάνο.\nΌπως είπε: «Παίξαμε ένα παιχνίδι απέναντι σε μία ομάδα η οποία δεν είναι τυχαία στην 1η θέση της βαθμολογίας. Το ξέραμε από την αρχή ότι το παιχνίδι θα ήταν δύσκολο. Η φιλοσοφία μας όμως είναι να διεκδικούμε ό,τι καλύτερο σε κάθε παιχνίδι. Αυτό πράξαμε στο α’ ημίχρονο. Αν και σ’ αυτό το διάστημα, όπως και γενικώς σε όλο το παιχνίδι είχε τον έλεγχο ο Πλατανιάς, δεν απειληθήκαμε. Στο β’ ημίχρονο βρεθήκαμε να χάνουμε γρήγορα με 1-0 και από εκεί και μετά τα πράγματα δυσκόλεψαν πολύ για εμάς. Τα ψιλοπαρατήσαμε σε κάποιες φάσεις του παιχνιδιού και ήρθε εύκολα το 3-0. Δυστυχώς, δε μπορέσαμε να πάρουμε κάτι από αυτό το παιχνίδι. Δεν μπορούμε να κάνουμε κάτι γι’ αυτό κι είμαστε αναγκασμένοι να κοιτάξουμε την επόμενη αγωνιστική όπου θα παίξουμε στην έδρα μας με τον Πανθρακικό, όπου θα προσπαθήσουμε να κάνουμε ό,τι μπορούμε για να κερδίσουμε. Στόχος είναι να σωθεί η ομάδα μας όσο το δυνατόν πιο γρήγορα.\nΘέλω να συγχαρώ τον φίλο του τον Δάκη (σ.σ. Καβακά) και να του πω ένα μεγάλο μπράβο μέσα από την ψυχή μου γιατί το αξίζει πραγματικά. Εύχομαι να εκπληρώσει αυτός και η ομάδα του όλους τους στόχους που έχουν θέσει για φέτος. Ο Πλατανιάς έχει όλες τις δυνατότητες να πάει πολύ καλά. Για μένα, το πιστεύω αυτό, νομίζω πως η Βέροια έχει την καλύτερη ομάδα απ’ όλους και με διαφορά. Αλλά και ο Πλατανιάς είναι πολύ καλή ομάδα και το διαπίστωσα και σήμερα ότι δεν είναι τυχαία στη θέση που είναι».\nΚυριακή, 19 Φεβρουαρίου 2012, 20:10


«Κλαίγαμε ασταμάτητα για ώρες» - Οι πρωταγωνιστές του Game of Thrones μιλούν για το τέλος της σειράς (Video) - «klaigame astamatita gia ores» - oi protagonistes tou Game of Thrones miloun gia to telos tis seiras (Video)\n«Κλαίγαμε ασταμάτητα για ώρες» - Οι πρωταγωνιστές του Game of Thrones μιλούν για το τέλος της σειράς (Video)\n20:43 13/3/2019 - Πηγή: Το Ποντικι\nH τελευταία μέρα των γυρισμάτων της πλέον δημοφιλούς σειράς ήταν η πλέον δύσκολη για τους ηθοποιούς που συνεργάστηκαν υπό τις οδηγίες του Μάρτιν. Δεν θα μπορούσε να ήταν και διαφορετικά αφού η όλη «περιπέτεια» ξεκίνησε 8,5 χρόνια πριν! Δικαιολογημένα λοιπόν, τα δάκρυα όλων των ηρώων τη στιγμή της αποχώρησης.\nΟι πρωταγωνιστές αναφέρθηκαν δημοσίως στην τελευταία τους μέρα στη δουλειά (για το Game Of Thrones) στην οποία όπως δήλωσαν έπεσε πολύ κλάμα.\n«Αλήθεια πίστευα ότι θα ήμουν εντάξει μετά το\nγύρισμα και εκεί ήταν που έσπασα και δεν σταμάτησα να κλαίω για τις επόμενες δύο ώρες», λέει η Γκουέντολιν Κρίστι γνωστή και ως Μπριέν από το Ταρθ. Το ίδιο συνέβη και στην Κάρις Βαν Χούτεν, τη γνωστή από τη σειρά μάγισσα Μελισάντα, η οποία παραδέχεται ότι έφτασε στο σημείο «να κλαίει σαν μωρό».\nΜάλιστα η Σόφι Τέρνερ (Σάνσα Σταρκ) αποκαλύπτει ότι κράτησε έναν από τους κορσέδες των κοστουμιών που φόρεσε ενώ ο Κάνιγκχαμ αποκαλύπτει ότι κράτησε ένα σπαθί των Ντοθράκι και το ξύλινο παιχνίδι που είχε χαρίσει στην μικρή Σάιριν, πριν οδηγηθεί στην πυρά.\nGame of ThronesHBOHas video: Exclude from popular: 0\ngame of thrones, game, video, game, game of thrones, πρωταγωνιστες, κοσμοσ, βαν, popular, Καλή Χρονιά, δουλεια, δακρυα, ιδιο, σειρα, βαν, κλαμα, παιχνιδι, popular, ξεκινησε\nθλίψη, χαιδαρι, arnold schwarzenegger, www.ldk.gr\nΧαριστική βολή στην Boeing: Καθηλώνονται και στις ΗΠΑ


Σχεδιασμός και Περιβαλλοντική Διαχείριση στον Τουρισμού\nΗ ανάδειξη της αλληλεξάρτησης ανάμεσα στους τουριστικούς και περιβαλλοντικούς πόρους.\nΗ αιτιολόγηση της αναγκαιότητας για σχεδιασμό και περιβαλλοντική διαχείριση της τουριστικής ανάπτυξης.\nΗ περιβαλλοντική διαχείριση σε τουριστικές περιοχές και τουριστικές μονάδες.\nΗ εξέταση των πολιτικών για τη διασφάλιση της αρμονικής σχέσης, ανάμεσα στον τουρισμό και το περιβάλλον.\nΠροαπαιτούμενα: ΒΑΣΙΚΕΣ ΓΝΩΣΕΙΣ ΟΙΚΟΝΟΜΙΚΩΝ ΕΠΙΣΤΗΜΩΝ\n(1981) Tourist Development Longman: London\nAshworth, G. and Turnbridge, J. (1990) The TouristHistoric City Bellhaven: London\nΣτόχος του μαθήματος είναι να περιγράψει και να αναλύσει τα συστατικά στοιχεία, την παραγωγή και διάθεση των τουριστικών ταξιδίων, καθώς και τις μικροοικονομικές και μακροοικονομικές πτυχές του τουριστικού φαινομένου. O διεθνής τουρισμός ενεργοποιεί ένα σύνθετο πλέγμα οικονομικο-κοινωνικών δραστηριοτήτων τόσο στην χώρα προέλευσης όσο και στην χώρα υποδοχής του ταξιδιώτη. Το γνωστικό αντικείμενο της Οικονομικής του Τουρισμού πραγματεύεται τις μακροοικονομικές και μικροοικονομικές πτυχές αυτού του φαινομένου, δίνοντας ιδιαίτερη έμφαση στην ανάλυση της περίπτωσης της Ελλάδος, ως χώρα υποδοχής τουριστών.\nMore in this category: « Το Πολιτισμικό Προϊόν Στον Τουρισμό: Ανθρωπολογικές Και Κοινωνιολογικές Προσεγγίσεις\tΤουριστική Οικονομία »


Η Νομοθεσία και τα Ζόμπι Οικονομικά – economist.gr\n- 18/06/2014\tΖόμπι ΟικονομικάνομοθεσίαΣπύρος Στάλιας\nΣπύρος Στάλιας, Οικονομολόγος BA, ΜΑ, Ph.D\nΣτο Μίλτο Αποστόλου\nΜε μια πρώτη μάτια, κάποιος θα μπορούσε να αναγάγει την διαμαρτυρία και την ενόχληση, στη γνωστή σε κάθε Δημοκρατία διαμάχη μεταξύ των κέντρων της εξουσίας, Κυβέρνηση-Κοινοβούλιο, Δικαιοσύνη. Για το ποιος κάθε φορά έχει το πάνω χέρι στη συγκυριακή νομή της εξουσίας ή για να μην μπαίνει ο ένας στα χωράφια του άλλου. Δεν είναι όμως αυτή η γνωστή κοινή περίπτωση που τα πράγματα ισορροπούν από μόνα τους, αφού στο υπόστρωμα υπάρχει ένα σώμα αρχών και νόμων που όλοι αποδέχονται.\nΕδώ έχουμε να κάνουμε με μια δραματική αλλαγή. Η βασική νομοθεσία αλλάζει σε σχέση με την παλιά. Η Δικαιοσύνη αμύνεται γι αυτή, δυστυχώς τυπικά και όχι πάντα, ενώ η Εκτελεστική εξουσία φέρνει μια άλλη αντίληψη για την δημοκρατία, για τις κοινωνικές σχέσεις και φυσικά για τις οικονομικές σχέσεις απ’ όπου όλα απορρέουν.\nΈχω την αίσθηση ότι αυτό το δραματικό γεγονός της μεταβολής δεν έχει γίνει αντιληπτό από τον Ελληνικό Λαό, την Δικαιοσύνη, τους Νομικούς και από τους Πολιτικούς, που το έχουν αποδεχτεί και το εκτελούν. Ότι γίνεται πραγματοποιείται χωρίς βαθειά γνώση και συνείδηση.\nΈχουν μεγάλη ‘πλακά’ αυτά που λέγονται, ‘παραμένω καραμανλικός’ (=λαϊκή δεξιά), ή θα ‘συγκροτήσουμε την μεγάλη αριστερά’, ή ακόμα ‘είμαστε εθνικιστές’ σε σχέση με την πραγματικότητα που διαμορφώνεται. Καταδεικνύει τι άγνοια υπάρχει στο κεφάλι αυτών που τα λένε και ταυτόχρονα τα πιστεύουν. Τους εκλαμβάνω όλους ως καλοπροαίρετους, όχι πονηρούς, αλλά ταυτόχρονα ως επικίνδυνα ηλίθιους.\nΕκείνο που έχει εκφράσει ως αρχή, σε όλη την νομοθεσία του Δυτικού Κόσμου, και αποτελεί την παμμεγίστη κληρονομία του Ελληνισμού στον κόσμο, είναι ότι άνθρωπος ερμηνεύεται με όρους κοινωνικούς και όχι με όρους ατομικότητας. Με την νομοθεσία που κάθε μέρα ψηφίζεται στη Βουλή ή προτασεις, που με άλλους τρόπους γίνονται νόμοι, η παραπάνω βάση εντελώς ανατρέπεται, και την θέση της παίρνει η ιδέα ότι η κοινωνία ερμηνεύεται με όρους ατομικής συμπεριφοράς.\nΑυτή η δραματική ανατροπή, που είναι επακόλουθο, όπως φαίνεται, του Μνημονίου, εφαρμόζεται χωρίς δισταγμό ή αντιστάσεις στη χώρα μας και συνιστά επί της ουσίας μια βαθύτερη ανατροπή του πολιτιστικού προτύπου σκέψης στο δυτικό πολιτισμό.\nΘέλω να πω με άλλα λόγια ότι με την η εφαρμογής αυτού του δόγματος η αμφισβήτηση, η έρευνα, ο δημοκρατικός διάλογος, εδώ στην Ελλάδα που εφευρέθηκαν και στην ΕΕ, εξαφανίζονται, αφού αυτό το δόγμα συνεπάγεται ένα και μοναδικό τρόπο κοινωνικής και οικονομικής οργάνωσης.\nΑπό που λοιπόν έλκει την καταγωγή της η νέα νομοθεσία που εκφράζει μια άλλη άποψη δικαίου, πέραν των συνθηκών όπου η κοινωνία έχει προτεραιότητα;\nΗ Συνθήκη του Μάαστριχ, η Συνθήκη της Λισσαβόνας και η Συμφωνία του Δουβλίνου για την ‘Ανάπτυξη και την Σταθερότητα’, έχουν βαθειά πίστη στην υψίστη σημασία και στον κυρίαρχο ρόλο των αγορών.\nΕκεί στις αγορές, δρουν δυο ατομικότητες. Ο κάθε άνθρωπος ξεχωριστά και η κάθε επιχείρηση ξεχωριστά. Στόχος και των δυο είναι η μεγιστοποίηση των κερδών τους στην αγορά. Η δραστηριότητα τους είναι ‘ορθολογική’, όχι με την κλασσική έννοια του όρου, αλλά λόγω γλωσσικού επεκτατισμού, με την έννοια ότι και οι δυο επιθυμούν την μεγιστοποίηση την ωφέλεια τους από την δραστηριότητα τους, δεδομένων των πόρων της οικονομίας και του απεριορίστου των αναγκών του ανθρώπινου γένους.\nΑυτό το τέρας-δόγμα για την συμπεριφορά του ανθρώπου στην κοινωνία αποτελεί την βάση της ΕΕ. Ως δόγμα επιστημονικά, κοινωνιολογικά, οικονομικά, ψυχολογικά και ιστορικά δεν στέκεται. Παρ’ ολ’ αυτά η καθεστηκυία τάξη στην Ευρώπη το επέβαλε.\nΤο επέβαλε μάλιστα με τον πρωτότυπο ισχυρισμό, ότι ναι μεν αυτές οι υποθέσεις μπορεί να μην έχουν σχέση με την πραγματικότητα αλλά την προβλέπουν! Αν ζούσε ο Σοπενχάουερ σίγουρα θα επαναλάμβανε ότι ‘αυτοί δεν ήρθαν να μας διδάξουν αλλά να μας τρελάνουν’.\nΑλλά δεν σταματά εδώ η ιστορία. Πως από το τέρας βγαίνει το καλό; Μια από τις βασικές υποθέσεις που ακολουθεί το τέρας, ψυχή και σώμα της Συνθήκης του Μάαστριχτ, είναι η υπόθεση της ‘αρμονικής σχέσης των καπιταλιστών, των κατόχων της γης και των εργαζομένων’. Αυτοί, όλοι μαζί φέρουν τις αναγκαίες εισροές για την παραγωγή προϊόντων και υπηρεσιών στην παραγωγική διαδικασία, που οικονομολόγοι της ΕΕ την αποκαλούν ‘συνολική συνάρτηση της παραγωγής’.\nΟ καθένας αμείβεται με το πρέπον ποσοστό. Οι σχετικές τιμές των παραγόντων της παραγωγής καθορίζουν δίκαια την κατανομή του παραχθέντος προϊόντος. Κατά συνέπεια ο ρόλος του κάθε φορέα παραγωγής είναι παθητικός, με την έννοια ότι κανένας δεν μπορεί να διεκδικήσει κάτι παραπάνω από αυτό που δικαιούται.\nΑν οι εργαζόμενοι επι παραδείγματι, προσπαθήσουν να βελτιώσουν την θέση τους, αυτό μπορούν να το κάνουν μόνο εις βάρος των άλλων εργαζομένων που δουλεύουν σε άλλους κλάδους της οικονομίας, που θα τους αναγκάσουν να πάρουν χαμηλότερους μισθούς ή και να χάσουν τις δουλειές τους. Υπάρχει ένα αντιστάθμισμα μεταξύ πραγματικών μισθών και ανεργίας, κάτι που δεν έχει αποδεδειχθεί φυσικά ποτέ.\nΈτσι λοιπόν οι εργαζόμενοι δεν έχουν ανάγκη να ζητήσουν την προστασία του κράτους για να καλυτερεύσουν την θέση τους ή να οργανωθούν σε εργατικές ενώσεις, γιατί αυτό δεν κάνει τίποτα άλλο παρά να καταστρέφει την φυσική διαδικασία της παραγωγής, που ούτως ή άλλως θα επιβληθεί από την φύση των πραγμάτων. Κατά συνέπεια και το κράτος πρέπει να ελαχιστοποιηθεί, να γίνει κάτι σαν αστυνόμος.\nΤι άλλο μένει να είναι ουδέτερο? Μα το χρήμα. Υπό ποια έννοια το χρήμα, στην περίπτωση μας το ευρώ, είναι ουδέτερο; Είναι ουδέτερο υπό την άνοια ότι η δαπάνη του δεν γεννά παραγωγή, αφού η παραγωγή είναι αποτέλεσμα της συνάρτησης παραγωγής που προαναφέραμε.\nΑυτά που λέγονται στις τηλεοράσεις από γνωστούς πλην όμως άσχετους, δημοσιογράφους, περί ‘ρευστότητας’ και να ‘πέσει χρήμα στην αγορά για ανάπτυξη’ είναι ‘κεϋνσιανές ηλιθιότητες’ για τους ηγέτες της ΕΕ και της ΕΚΤ.\nΜόνο αν ικανοποιηθούν οι παραπάνω παραγωγικές προϋποθέσεις, τότε θα έχουμε νομισματική ισορροπία και ένα νέο επίπεδο εισοδήματος μέσω της εξίσωσης αποταμιεύσεων και επενδύσεων.\nΒεβαία ποτέ δεν μπόρεσαν να ορίσουν τι σημαίνει ‘νομισματική ισορροπία’ και ποτέ δεν απέδειξαν ότι τα επιτόκια παίζουν κάποιο ρόλο στην υλοποίηση επενδύσεων.\nΣυνεπώς, αν ο Νότος και η Ελλάδα θέλουν να εισέλθουν στην οδό της οικονομικής ανάπτυξης θα πρέπει να καταργήσουν από την νομοθεσία τους οτιδήποτε αναφέρεται σε έννοιες όπως το κράτος, το κράτος ως διαιτητής των τάξεων, το κράτος ως κοινωνικός αρωγός, πάλη των τάξεων, δημόσια υγεία, δημόσια παιδεία, εργατικές ενώσεις, εργατικά δικαιώματα, ανθρώπινα δικαιώματα, δικαιώματα παιδιών και γυναικών, διαπραγμάτευση, φτώχεια, προστασία μισθών και συντάξεων, το κράτος ως έσχατος εργοδότης, κοινωνικά αγαθά, δημόσια έργα, κοινωνική αλληλεγγύη, προστασία του εργοδότη.\nΝα γιατί υπάρχει αυτή η διαμάχη μεταξύ δικαιοσύνης και κυβέρνησης. Η δικαιοσύνη εκφράζει το παλιό, η εκτελεστή εξουσία το καινούργιο, την δύναμη των Τραπεζών. Θα δουν πολλά τα μάτια μας, αλλά αυτό που δεν θα δουν θα είναι η ανάπτυξη.\nΟυδέποτε στην οικονομική ιστορία είχαμε ανάπτυξη χωρίς την δαπάνη του κράτους που εκδίδει το δικό του νόμισμα.\nΤο ευρώ δεν δαπανάται, είναι νόμισμα αποθεματικό, είναι χρυσός, φέρνει πλούτο μόνο στις Τράπεζες.\nΑλλά θα πρέπει να υπενθυμίσουμε στους πολιτικούς, στους τραπεζίτες και στους δημοσιογράφους, ότι το απόλυτο που συλλαμβάνουν ως δικαιοσύνη και αλήθεια, και πολλοί από αυτούς νομίζουν ότι είναι η προσωποποίηση αυτής της αλήθειας, ότι μπορεί να καταστούν καταστρεπτικοί και για τους εαυτούς τους ακόμα.\nΗ καταστροφή είναι αναπόφευκτη όσο πιστεύουν πιο πολύ, ότι ορισμένοι θεσμοί εκπροσωπούν το απόλυτο, ενώ είναι ανθρώπινοι θεσμοί, και όχι νευτώνειοι νόμοι. Είναι ύβρις να πιστεύουν κάτι τέτοιο.\nΟ άνθρωπος που θίγεται γίνεται φονική τίγρης όταν η ανάγκη επέλθει, όπως λέει ο Θουκυδίδης. Ακόμα και ο εγγυητής της Δικαιοσύνης Δίας σεβόταν την ανάγκη. Ήταν πάνω από αυτόν.\nΑς μην ξεχνούν επίσης ότι αυτά τα ζόμπι οικονομικά σαν εφαρμογή, τα έχουμε ξαναζήσει στη διάρκεια του μεσοπόλεμου. Εξαφανίστηκαν 15 Δημοκρατίες, που είχαν ιδρυθεί μετά τον Α’ Παγκόσμιο Πόλεμο μαζί με την μεσαία τάξη τους έως το 1930. Είναι τα οικονομικά που έφεραν τον ναζισμό και τις δικτατορίες στην εξουσία στην Ευρώπη και τον Πόλεμο. Τα ζόμπι οικονομικά έφεραν τα ζόμπι στην κοινωνία. Προσοχή!\nPrevious Previous post: Η δωροδοκία και η διαφθορά είναι ευρέως διαδεδομένες σε όλο τον κόσμο\nNext Next post: 20ό Διεθνές Φεστιβάλ Χορού Καλαμάτας


Download Ενημέρωση ασφαλείας των WinXP: Ευπάθεια κώδικα λόγω μη ελεγμένου buffer κατά την αποσυμπίεση αρχείων from Official Microsoft Download CenterWarning: This site requires the use of scripts, which your browser does not currently allow.See how to enable scripts\nΕίσοδος CartSearch MicrosoftSearchCart\nΕνημέρωση ασφαλείας των WinXP: Ευπάθεια κώδικα λόγω μη ελεγμένου buffer κατά την αποσυμπίεση αρχείων\nΑλλαγή γλώσσας:ΑγγλικάΓαλλικάΓερμανικάΔανικάΕβραϊκάΕλληνικάΙαπωνικάΙσπανικάΙταλικάΚινεζικά (Απλοποιημένα)Κινεζικά (Παραδοσιακά)ΚορεατικάΝορβηγικά (Bokmål)ΟλλανδικάΟυγγρικάΠολωνικάΠορτογαλικά (Βραζιλίας)Πορτογαλικά (Πορτογαλίας)ΡωσικάΣουηδικάΤουρκικάΤσεχικάΦινλανδικάΛήψηΛήψηClose\nΑυτή η ενημέρωση δίνει λύση στην ευπάθεια ασφαλείας της Windows XP. Κάντε τώρα λήψη της ενημέρωσης για να αντιμετωπίσετε αυτό το θέμα ασφαλείας. Αναλυτικές πληροφορίες σχετικά με αυτήν την ενημέρωση θα δημοσιευτούν σύντομα σε αυτήν τη σελίδα.\nΈκδοση: -Όνομα αρχείουQ329048_WXP_SP2_x86_ELL.exeΗμερομηνία δημοσίευσης: 2/10/2002Μέγεθος αρχείου: 377 KB\nΑυτή η ενημέρωση δίνει λύση στην ευπάθεια ασφαλείας της Windows XP. Κάντε τώρα λήψη της ενημέρωσης για να αντιμετωπίσετε αυτό το θέμα ασφαλείας. Αναλυτικές πληροφορίες σχετικά με αυτήν την ενημέρωση θα δημοσιευτούν σύντομα σε αυτήν τη σελίδα. Για να σας βοηθήσουμε να προστατεύσετε τον υπολογιστή σας όσο το δυνατόν συντομότερα, σας παρέχουμε άμεσα αυτήν την ενημερωμένη έκδοση.


Ντιρκ Μιούλερ: «Στόχος τα κοιτάσματα της Ελλάδας» | mySatellite\nΑρχικήΝτιρκ Μιούλερ: «Στόχος τα κοιτάσματα της Ελλάδας»\n1 Δεκεμβρίου, 2013 1 Δεκεμβρίου, 2013 Fenrir Διεθνή,ΕλλάδαDeutsche Bank,Goldman Sachs,προκάλεσαν,πωληθούν,πολυεθνικές,στόχος,φυσικό αέριο,φθηνά,Ότμαρ Ίσινγκ,ΔΝΤ,Ευρώπη,Ελλάδα,ΗΠΑ,Κίνα,Λιβύη,Μπρούνινγκ,Ντιρκ Μιούλερ,Οικονομία,Σόιμπλε,βιβλίο,δολάριο,επιρροή,κρίση,καταστρέψει,κοιτάσματα,Mr Dax,Showdown\nΚαμία συμφωνία δεν τηρήθηκε, ο λαός και η οικονομία της χώρας οδηγούταν στον κατήφορο. Το ένα σκάνδαλο διαδεχόταν το άλλο. Και μια χωρίς προηγούμενο εσωτερική ευρωπαϊκή καμπάνια μίσους εναντίον των «τεμπέληδων Ελλήνων», των «ναζί Γερμανών», των «διεφθαρμένων Ιταλών» και των «υπερχρεωμένων Ισπανών με τα πολλά ακίνητα» ξεκίνησε.\n«Η Ελλάδα δεν έχει στο υπέδαφός της μόνο μεγάλα αποθέματα πετρελαίου και φυσικού αερίου, αλλά και μιας σειράς σημαντικών ορυκτών. Μπορεί κάνεις δικαιολογημένα να υποστηρίξει ότι η Ελλάδα διαθέτει ένα από τα μεγαλύτερα αποθέματα σε πρώτες ύλες στην Ευρώπη. Την τελική διαβεβαίωση την έλαβα στο τέλος του καλοκαιριού του 2012 στην διάρκεια μιας έντονης συζήτησης με την Ντόρα Μπακογιάννη, η οποία με διαβεβαίωσε ότι η Ελλάδα διαθέτει κοιτάσματα αντίστοιχα με αυτά της Λιβύης.\nΚαι, τουλάχιστον τώρα, τίθεται αναπόφευκτα το ερώτημα: τι παιχνίδι παίζεται εδώ; Αφήνουμε την ελληνική οικονομία να εξαντληθεί μέσω δρακόντειων πακέτων λιτότητας και την χρηματοδοτούμε με εκατοντάδες εκατομμύρια ευρώ προκειμένου να μην πληγούν οι παλαιοί δανειστές. Χάνονται δισεκατομμύρια ευρώ σε φορολογικά χρήματα για συμφωνίες χωρίς επιστροφή και στην αναδιάρθρωση του χρέους, όταν η Ελλάδα διαθέτει κοιτάσματα πολλαπλάσια του όγκου του χρέους της».\n«Τα προγράμματα λιτότητας είναι μια παράνοια», υποστηρίζει και συμπληρώνει ότι το αποτέλεσμα είναι μια εξέλιξη της οικονομίας όπως αυτή με τον Καγκελάριο Μπρούνινγκ. «Τα κράτη εξαντλούνται και η ελληνική οικονομία βυθίζεται στο απύθμενο».\n← Cenote Angelita: Το μυστικό υποβρύχιο ποτάμι στην χερσόνησο Γιουκατάν


Προσκυνητής: Μοναχός Ιννοκέντιος Σεραγιώτης (1860 – 1901)\nΤο 1890 στην Πετρούπολη ο τριαντάχρονος Ιννοκέντιος Σιμπιριακώβ γνωρίσθηκε με τον Ιερομόναχο Δαυΐδ, αδελφό της Βατοπεδινής κοινοβιακής σκήτης του Αγίου Ανδρέου-Σεράι, παρά τις Καρυές του Αγίου Όρους, που ήταν προϊστάμενος του μετοχίου της σκήτης στην Αγία Πετρούπολη.\nΑπό τότε του έγινε πνευματικός πατέρας και οδηγός και τον δίδαξε τα μυστικά της νοεράς προσευχής και του ορθοδόξου μοναχισμού. Μαθαίνοντας ο Ιννοκέντιος τις ανάγκες για την ανοικοδόμηση της σκήτης πρόσφερε ενα τεράστιο ποσό, από το μερίδιο της περιουσίας του, για την ολοκλήρωση των έργων, ώστε κατεστάθη νέος κτήτορας. Πουθενά ομως δεν επέτρεψε ν’ αναγραφεί τ’ όνομα του.\nΤο 1894 έγινε δόκιμος μοναχός, το 1896 έλαβε τη ρασοευχή, το 1898 εκάρη μικρόσχημος και ήλθε στο Άγιον Όρος, και το 1899 εκάρη μεγαλόσχημος. Έκτισε εκ βάθρων το Κελλί της Αγίας Βαρβάρας πλησίον της σκήτης.\nΜαζί με τον Γέροντά του Δαυίδ επιδόθηκαν σε μεγάλους ασκητικούς αγώνες. Νήστευαν όλο τον χρόνο όλη την εβδομάδα το λάδι και κατέλυαν μόνο τα Σαββατοκύριακα, λέγοντας ακατάπαυστα την ευχή του Ιησού. Έδωσε όλη την περιουσία του στη σκήτη και έκτισε ολόκληρη πτέρυγα με τρεις ναούς, του Ευαγγελισμού της Θεοτόκου, του Αγίου Παντελεήμονος και του Αγίου Ιννοκεντίου του Ιρκούτσκ, ιατρείο, νοσοκομείο και γηροκομείο.\nΔεν νομίζω ότι από ταπεινώσει δεν έγινε ιερέας. Άλλο είναι το θέμα που το ξέρει ο ίδιος και ο Θεός, μη λένε ότι θέλουν. Αν ήταν θέμα μετανοίας θα μπορούσε και στον κόσμο να κλαυσει για της αμαρτίες του όπως τόσοι χιλιάδες καθημερινοί άγνωστοι προς εμάς αλλά γνωστοί στον θεό άγιοι. Ή μήπως οι ιερής που ζουν στον κόσμο ,που έχουν αναλάβει τεράστιες εύθηνες δεν έχουν ταπείνωση, ή μήπως απλοί καθημερινοί άνθρωποι που αγωνίζονται καθημερνά και έχουν και εκείνοι αναλάβει τεράστιες εύθηνες δεν έχουν ταπείνωση ?\n12 Νοεμβρίου 2014 - 11:02 π.μ.